Summary: Säännöllisesti tupakoivistakin yli 40 prosenttia kannattaa ostoikärajan nostamista.

Joka toinen suomalainen kannattaa tupakan ja muiden nikotiinituotteiden ostoikärajan nostamista 20 ikävuoteen.
 Kansanterveysjärjestö  Suomen ASH ry:n  kyselytutkimukseen osallistuneista 51 prosenttia kannatti ikärajan nostamista nykyisestä 18 vuodesta 20 ikävuoteen. Ikärajan nostamista vastusti 32 prosenttia, loput 17 prosenttia ei osannut sanoa kantaansa.
 Enemmistö kannattaa käyttökieltoa myös muun muassa lasten leikkipaikoille, uimarannoille, bussipysäkeille ja taksitolpille.
 Säännöllisesti tupakoivistakin 42 prosenttia kannattaa ikärajan nostamista, kertoo toiminnanjohtaja Mervi Hara.
 Kantar TNS haastatteli 2 118 vastaajaa. Virhemarginaali on noin 2,1 prosenttiyksikköä.

Joka toinen nostaisi tupakan ostoikärajan 20 vuoteen


Korkein oikeus (KKO) ei muuttanut Helsingin  hovioikeuden päätöstä  Helsingin Sanomien toimittajan kotona tehtyä kotietsintää ja takavarikkoa koskevassa asiassa.
 Toimittaja vaati, että takavarikot katsotaan rauenneiksi ja kumotaan. KKO katsoi hovioikeuden tavoin, että toimittajan kotona tehty erityinen kotietsintä ei vaatinut, että tuomioistuimen olisi pitänyt ratkaista asia kolmessa päivässä. Toimittajan vaatimus hylättiin.
 Asian taustalla on Helsingin Sanomissa 16.12.2017 julkaistu artikkeli puolustusvoimien Viestikoekeskuksesta. Puolustusvoimat oli tehnyt artikkelista keskusrikospoliisille tutkintapyynnön, koska se katsoi artikkelin paljastaneen Suomen turvallisuuden takia salassa pidettäviä tietoja.
 Artikkelin kirjoittaneen toimittajan asuntoon tehtiin erityinen kotietsintä, jonka yhteydessä takavarikoitiin muun muassa tietokone ja muita tallennusalustoja. Toimittajan ilmoituksen mukaan laitteet sisälsivät lähdesuojan alaisia tietoja. Aineisto, jota etsintävaltuutettu ei voinut kotietsinnässä seuloa, eristettiin sinetillä varustettuihin näytepusseihin.
 Osa aineistosta sinetöitiin myöhemmin, kun erityistä kotietsintää varten määrätty etsintävaltuutettu oli tutustunut aineistoon. Valtuutettu vastusti kyseisen aineiston takavarikointia, koska se sisälsi mahdollisesti lähdesuojan alaista tietoa. Kysymys sinetöidyn aineiston tutkimisesta ja hyödyntämisestä on edelleen vireillä korkeimassa oikeudessa.
 Lue aiheesta lisää:
 Viestintäasiantuntija tietovuodosta Puolustusvoimissa: En usko vahinkoon, tiedot vuodettu tahallaan ja tarkoituksella
 Salaisia asiakirjoja, savuava kovalevy ja arvostetun upseerin ylle langennut epäilyksen varjo – tämän tiedämme nyt Puolustusvoimien tietovuotojutusta
 Korkein oikeus tutkii Helsingin Sanomien toimittajan kotiin tehdyn kotietsinnän laillisuuden – etsinnän syynä lehden julkaisema juttu

Korkein oikeus piti hovioikeuden tuomion voimassa – Helsingin Sanomien toimittajan kotiin tehty etsintä oli laillinen


Summary: Aiemmin Sihvonen ajoi muutaman kilometrin päähän, kunnes rohkaistui ja kertoi pomolleen, että tarvitsee päivällä lounastaukonsa lepoa varten.

27-vuotiaan  Sofia Sihvosen  farmariauto on sisustettu nukkumista varten: takapenkit on kaadettu ja pitkin pituuttaan takakontissa makaa patja, jonka päällä peitto ja tyyny houkuttelevat päiväunille.
 Sihvonen on tottunut nukkumaan pienemmässäkin autossa, hän on nukkunut päiväunia ammattikoulusta lähtien. Aina työaikaan nukkuminen ei työtehtävistä johtuen ole ollut mahdollista, mutta nykyisessä työssään Sihvonen pystyy vetäytymään päiväunille lounasaikaan.
 – Aluksi tein niin, että ajoin auton vähän matkan päähän ja kävin nukkumaan. Sitten kerroin pomolle päiväunistani, ja nyt nukun firman parkkipaikalla, Sihvonen naurahtaa.
 IT-alalla työskentelevä Sihvonen kertoo työnsä vaativan keskittymistä ja uuden oppimista. Keskittymishäiriöstä kärsivän Sihvosen on vaikea jaksaa työtä kahdeksaa tuntia putkeen.
 – Se kuormittaa. Varsinkin, kun on neurologisia ongelmia. Kun pääsen nollaamaan kesken päivän, niin jaksaa tsempata ja keskittyä sitten iltapäivälläkin.
 Sihvonen työskentelee IT-alalla, ja hänellä on työaikojensa puolesta mahdollista nukkua keskellä päivää.  Meeri Niinistö / Yle
 Vireyttä, muistia, päättelyä ja luovuutta työpäivään
 Sihvonen kömpii autoonsa, kun työpaikalla muut lähtevät lounaalle. Puolen tunnin tauko on palkaton, joten Sihvonen saa itse päättää, miten taukonsa viettää.
 Päiväunista on tullut Sihvoselle rutiini. Hän syö ensin lounaaksi leivän, ja painuu sitten pehkuihin.
 – Se on maksimissaan 30 minuuttia, pidemmistä ei ole hyötyä. Yleensä otan 20 minuutin powernapit.
 Päiväunet todella parantavat toimintakykyä – kunhan ne eivät veny liian pitkiksi, ja ne otetaan oikeaan aikaan, sanoo Työterveyslaitoksen vanhempi tutkija  Sampsa Puttonen .
 – Ne parantavat vireyttä, muistia, päättelyä ja luovuutta. Vaikutus kestää joidenkin tutkimusten mukaan noin puolitoista tuntia. Tutkimusten mukaan nokoset ovat hyödyllisiä, vaikka ei olisikaan univajetta tai ongelmia vireydessä.
 Tärkeää on tunnistaa, milloin vireystaso on laskenut. Monella meistä vireys laskee iltapäivästä tai lounaan jälkeen.
 – Jos on paljon univajetta, niin torkkujen kesto on kriittinen. Kun on vajetta, niin syvä uni tulee todella nopeasti, ja jos sinne asti mennään, niin herääminen on vaikeaa. Silloin toimintakyky ei välttämättä palaudu pitkään aikaan. 10–20 minuuttia on tutkimusten mukaan hyvä pituus.
 Yhä useampi työpaikka tarjoaa tiloja nokosille.  Veli-Pekka Hämäläinen / Yle
 Monilla työpaikoilla on ryhdytty ymmärtämään nokosten tuomia etuja. Esimerkiksi vuoro- ja yötyötä tehtävissä yrityksissä on ryhdytty sekä tarjoamaan mahdollisuutta ennaltasovittuihin nokosiin että järjestämään tiloja, joissa voi käydä ottamassa tirsat.
 Työterveyslaitos suosittaakin erityisesti yötyötä tekeville mahdollisuutta nokostaukoihin, sillä lyhyillä unilla on tutkitusta vaikutusta jaksamiseen, ja pidemmällä tähtäimellä myös terveyteen, sanoo Puttonen.
 – Hektisessä kulttuurissa ja erilaisissa elämäntilanteissa on hyvä, että voidaan yhdessä miettiä, mikä on hyvä ihmiselle, työn tuottavuudelle ja työteholle.
 Sihvosella on yksi sääntö: torkuttaa ei saa.  Meeri Niinistö / Yle
 "En töiden jälkeen ensimmäisenä kaadu sänkyyn"
 Sofia Sihvonen on päättänyt panostaa päiväuniinsa: hän on tilannut autonsa takalaseihin tummennukset. Jatkossa Sihvonen saa siis torkahtaa pimeämmässä ja katseilta piilossa. Nyt näkösuojaksi Sihvonen on virittänyt pyyhkeet auton ikkunoihin.
 – Jos on kova helle, ajan lähimmän kauppakeskuksen parkkihalliin nukkumaan, etten kuole kuumuuteen. Talvea varten minulla on makuupussi, joka kestää pakkasta 20 asteeseen asti, hän naurahtaa.
 Sihvonen saa päiväunistaan huolimatta unta yöllä, ja nukkuu itselleen sopivat, reilun kuuden tunnin yöunet.
 – Kahvinjuonti on vähentänyt, kun ei tarvitse pitää itseään hereillä kahvin ja energiajuoman avulla.
 – Isoin muutos on se, etten töiden jälkeen ensimmäisenä kaadu sänkyyn, vaan jaksan laittaa kotia kuntoon, harrastaa ja käydä salilla.

Sofia Sihvonen kömpii jokaisella lounastauolla autoonsa nukkumaan –  "Kun pääsee nollaamaan, niin jaksaa tsempata"


Summary: Kauppa toteutunee lokakuun alussa.

Vaisala ostaa Forecalta ammattikäyttäjien yrityssääpalvelut, yhtiö kertoo. Kaupan arvioidaan toteutuvan lokakuun alussa.
 Liiketoiminnasta tulee osa Vaisalan Digitaaliset ratkaisut -liiketoimintayksikköä, jonka nimeksi tulee Vaisala Digital. Liiketoiminta palvelee liikenne-, energia- ja teollisuustoimialoja.
 Johtaja  Jarkko Sairanen  sanoo tiedotteessa, että Forecan yrityssääpalvelutiimi tuo Vaisalalle uutta osaamista data-analytiikassa, sään liiketoimintavaikutusten ennustamisessa ja mallintamisessa.
 – Kaupan tavoitteena on kehittää vieläkin tehokkaampia järjestelmiä päätöksenteon tueksi niille asiakkaille, joiden toimintoihin säällä on keskeinen vaikutus.
 Sääpalveluyritys Foreca keskittyy jatkossa tarjoamaan sääpalveluita ja tarkkoja sääennusteita kuluttajille, mediataloille ja digitaalisen median kanaviin.


Summary: Lääketieteen asiantuntijat ovat ottaneet askeleen eteenpäin tehokkaan ebolahoidon kehittämisessä.

Yhdysvaltain terveysviranomaiset kertovat ebolahoidon edistyneen. Tutkimusta rahoittaneiden viranomaisten mukaan alustavat tulokset osoittavat, että kaksi ebolaa vastaan kehitettyä lääkettä ovat kliinisissä kokeissa parantaneet elossaololukuja selvästi.
 REGN-EB3- ja mAb114-lääkkeet ovat "ensimmäiset lääkkeet, jotka ovat tieteellisessä tutkimuksessa selvästi osoittaneet ebolaviruksen kantajien kuolleisuuden vähenemistä", Yhdysvaltain kansallisen allergia- ja tartuntatautiviraston johtaja  Anthony Fauci  totesi.
 Terveysviranomaiset kuitenkin muistuttavat, että paras keino lopettaa ebolaepidemia on ennaltaehkäisy. Siinä esimerkiksi rokotukset ovat tärkeässä roolissa. Viranomaiset arvioivat parhaillaan useita rokotevaihtoehtoja.
 Yli 1 800 ihmistä on kuollut uusimman ebolaepidempian aikana itäisessä Kongon demokraattisessa tasavallassa viime vuoden elokuusta alkaen.
 Lue lisää:
 WHO julisti Kongon demokraattisen tasavallan ebolaepidemian kansainväliseksi terveysuhaksi – matkustusta ei rajoiteta
 Kaksi ebola-terveystyöntekijää surmattiin Kongossa – virus saavutti ensimmäisen isomman kaupungin

Kaksi uutta ebolalääkettä antavat toivoa epidemian taltuttamisessa


Summary: Virroilla poliisi joutui epäillyn kunnialoukkauksen kohteeksi.

Virroilla poliisi puuttui vapaa-ajallaan rikolliseen toimintaan, mistä käynnistyi perättömiä puheita.
 Sisä-Suomen poliisilaitoksen Virtain poliisiasema oikoo tiistaina tiedotteella tapahtumien kulkua. Tapahtumat ovat sattuneet parin viime viikon aikana ja niissä on rikoskomisario  Kari Aaltion  mukaan yhteisiä piirteitä.
 Epäillyt ovat ilmoittaneet poliisimiehelle heti tapahtumapaikoilla, ettei tällä ole toimivaltuutta puuttua tilanteeseen. Lisäksi molemmissa tapauksissa on väitetty poliisimiehen olleen alkoholin vaikutuksen alaisena.
 Aaltion mukaan toisessa tapauksessa poliisi esti rattijuopon liikkeelle lähdön ja toisessa tapauksessa puuttui vakavaan piittaamattomuuteen liikenteessä.
 Ensimmäisessä tapauksessa poliisi oli puhallettu paikan päällä ja tuolloin puhalluskoe osoitti lukemat 0/00 promillea. Toinen tapaus sattui heti työvuoron päättymisen jälkeen yöllä kolmelta. Ensitietojen perusteella siinäkään ei ole Aaltion mukaan syytä epäillä poliisimiehen olleen alkoholin vaikutuksen alaisena.
 Asiasta on ilmoitettu Valtakunnansyyttäjänvirastoon, joka suorittaa asiassa esitutkintalain mukaisen selvityksen. Aaltion mukaan lain mukaan pitää toimia näin.
 – Poliisimiehellä on velvollisuus myös vapaa-ajallaan ryhtyä kiireellisiin toimiin, jos se on välttämätöntä vakavan rikoksen estämiseksi, tällaista rikosta koskevan tutkinnan aloittamiseksi tai yleistä järjestystä ja turvallisuutta uhkaavan vakavan vaaran torjumiseksi. Toimintavelvollisuus määritellään laissa poliisin hallinnosta, Aaltio sanoo.
 Poliisi on kirjannut toisesta tapauksesta rikosilmoituksen nimikkeellä kunnialoukkaus.
 – Asia olisi ihan ok, jos poliisille esitetään nämä väitteet henkilökohtaisesti tai kuulustelussa, niin kuin jälkimmäisessä on tehty, mutta asia saa erilaisen luonteen, kun näitä väitteitä kerrotaan kaupungilla varmoina tietoina, Aaltio harmittelee.

Poliisi puuttui vapaa-ajalla rikoksiin ja joutui perättömien huhujen kohteeksi


Summary: FBI tutkii myös Epsteinin epäiltyä itsemurhaa.

Yhdysvaltain liittovaltion poliisi FBI on tehnyt ratsian seksuaalirikoksista syytetyn  Jeffrey Epsteinin  omistamalle Karibian saarelle kaksi päivää miljardöörin kuoleman jälkeen. Asiasta kertovat muun muassa NBC News ja Daily Mail.
 NBC:n mukaan FBI:n agentit ratsasivat Epsteinin Neitsytsaarilla sijainneen huvilan ja liikkuivat tontilla muun muassa golfkärryillä. Kaksi tapausta tuntevaa poliisiviranomaista vahvisti ratsian NBC:lle.
 FBI on lisäksi avannut tutkinnan Epsteinin epäiltyyn itsemurhaan liittyen. Epstein löytyi viikonloppuna kuolleena vankisellistään. Kuoleman jälkeen Yhdysvalloissa on ihmetelty, miten korkean profiilin vanki onnistui tekemään itsemurhan.
 Epsteiniä syytettiin siitä, että hän olisi maksanut seksistä kymmenille alaikäisille tytöille. Nuorimpien uhrien on epäilty olleen 14-vuotiaita.
 Rikosten epäillään tapahtuneen vuosien 2002–2005 aikana.
 Lue lisää:
 Vankilalähteet: Itsemurhan tehneen Epsteinin vankilassa ei ollut riittävästi henkilökuntaa
 Seksuaalirikoksista syytetyn liikemies Epsteinin kuolema herättää kysymyksiä – Trump uudelleentviittasi salaliittoteorian, jossa syytettiin Clintoneita
 Yhdysvaltalaismedia: Seksuaalirikoksista syytetty liikemies Epstein on tehnyt itsemurhan

FBI ratsasi miljardööri Epsteinin yksityissaaren kaksi päivää kuoleman jälkeen


Summary: Kotkille on ollut hyvin ruokaa ja säät ovat suosineet.

Maakotkien pesintä onnistui tänä vuonna hyvin, kerrotaan Metsähallituksesta. Metsähallituksen mukaan pesintätulos oli erinomainen Oulujoen pohjoispuolella ja sitä etelämpänä pesintä sujui normaalisti.
 Metsähallituksen Luontopalvelujen ja vapaaehtoisten kesällä tekemissä maakotkan pesätarkastuksissa löytyi noin 380 asuttua maakotkareviiriä. Hyvää pesintää selittää se, että kotkille on ollut hyvin ruokaa ja säät ovat suosineet.
 Pesätarkastuksissa todettiin 161 onnistunutta maakotkan pesintää. Niistä tuli kaikkiaan 205 rengastusikäistä maakotkan poikasta. Metsähallituksen mukaan pesintätuloksen vaihtelu on maakotkalla normaalia, ja peräkkäisten vuosien välillä voi olla suuriakin eroja. Esimerkiksi viime vuonna todettiin koko maassa yhteensä 92 onnistunutta pesintää ja 108 poikasta.
 Tänä vuonna löydettiin kahdeksan uutta maakotkareviiriä. Yleisövihjeiden perusteella löytyi kahdeksan uutta pesää joko vanhoilta reviireiltä tai kokonaan uusilta. Metsähallitus maksaa maakotkan pesän ilmoittajalle aiemmin tuntemattomasta pesästä 99 euron löytöpalkkion.
 Suomesta tunnetaan 552 maakotkareviiriä, joista asuttuina viimeisen viiden vuoden aikana on ollut noin 450-Tunnetuista reviireistä noin 90 prosenttia on poronhoitoalueella.
 Maakotkan pesätarkastuksesta ja maakotkan porotaloudelle aiheuttamien vahinkojen reviiriperusteisen korvausjärjestelmän vaatimista töistä vastaa Metsähallituksen Luontopalvelut. Tänä vuonna Metsähallitus tarkasti helikopterilla lähes kaikki poronhoitoalueen maakotkan pesät.

Maakotkien pesintä onnistui hyvin


Summary: Turun ja Kalifornian yliopistojen yhteistutkimus osoitti, että vuorovaikutuksen ennustettavuus parantaa lapsen kykyä ohjata omia tunteitaan.

Vanhemman katkeamaton vuorovaikutus ja vuorovaikutuksen ennustettavuus parantaa lapsen kykyä ohjata omia tunteitaan, ilmenee Turun yliopiston ja Kalifornian Irvinen yliopiston yhteistutkimuksessa.
 Vuorovaikutuksen laadun merkitys korostuu lapsen ensimmäisten ikävuosien aikana, jolloin lapsen aivot ovat vielä erityisen herkät ympäristön vaikutuksille.
 Tutkimus tukee ajatusta, jonka mukaan pienelle lapselle tulee tarjota rauhallista yhdessäoloa riittävän usein.
 – Pienten lasten vanhemmille tulisi järjestää kaikki mahdollinen tuki kuormittavien stressitekijöiden vähentämiseksi. Vanhemman oma säätelykyky ja mahdollisuus asettua vauvaperhearkeen on sidoksissa sen hetkiseen elämäntilanteeseen, sanoo apulaisprofessori  Riikka Korja  Turun yliopiston tiedotteessa.
 Nykyaikana paljon häiriöitä aiheuttava jatkuva nettiyhteyden päässä oleminen sekä kiireinen ja stressaava elämä saattavat haitata vanhemman ja pienen lapsen välistä vuorovaikutusta.
 Sama tulos löydettiin sekä turkulaisessa että kalifornialaisessa aineistossa, riippumatta sosioekonomisista ja kulttuurisista eroista.

Tutkimus: vanhemman ja lapsen välinen katkeamaton vuorovaikutus parantaa lapsen tunteiden säätelyä


Summary: Naiset kertovat, että Domingo on yritättänyt painostaa heitä suhteisiin lupaamalla rooleja ja kieltäytymisten jälkeen vaikeuttanut naisten uraa ooppera-alalla.

Lukuisat naiset syyttävät oopperatähti  Plácido Domingoa  seksuaalisesta häirinnästä, kertoo uutistoimisto AP. Kahdeksan laulajaa ja yksi tanssija kertovat seksuaalisesta ahdistelusta, jota on tapahtunut kolmella vuosikymmenellä, 1980-luvulta lähtien.
 78-vuotiasta Domingoa on pidetty yhtenä kaikkien aikojen suurimmista oopperatähdistä. Hän on myös Los Angelesin oopperan säveltäjä ja ohjaaja. Domingo on voittanut lukuisia Grammy-palkintoja. Espanjalaissyntyinen Domingo on ollut pitkään naimisissa.
 Yksi naisista kertoo, että Domingo työnsi kätensä naisen hameen alle. Kolme muuta kertovat Domingon suudelleen heitä väkisin huulille pukuhuoneessa, hotellihuoneessa ja lounastapaamisessa.
 Lisäksi useat naiset kertovat, että Domingo on tehnyt heille vihjailevia aloitteita, jotka ovat saaneet naiset tuntemaan olonsa epämukavaksi.
 AP on puhunut kolmen tusinan ooppera-alalla työskentelevän kanssa, jotka kertovat todistaneensa epäasiallista, seksuaalissävytteistä käytöstä erityisesti nuoria naisia kohtaan.
 Seksuaalisesta ahdistelusta kertoneista yhdeksästä naisesta seitsemän kertoo, että kun he kieltäytyivät Domingon lähentelystä, heidän uransa kärsivät.
 Naiset myös kertovat, että Domingo yritti painostaa heidät seksisuhteisiin tarjoamalla töitä. Osa kertoo, etteivät luvatut työt koskaan toteutuneet.
 Kerromme pian lisää.

AP: Oopperan supertähti Plácido Domingoa syytetään seksuaalisesta ahdistelusta ja epäasiallisesta käytöksestä


Summary: Levy-yhtiöt kävivät Saksassa kisaa suomalaisartistista, jolta ilmestyy uutta musiikkia tällä viikolla.

Isac Elliot  seisoo Universal Musicin valtavan rakennuksen kattoterassilla Berliinissä. Vieressä on levy-yhtiön Keski-Euroopan pomo  Frank Briegmann , jonka kanssa suomalainen on juuri lyönyt kättä päälle kansainvälisestä levytyssopimuksesta.
 Puolentoista vuoden ajan Isac Elliot ja hänen manageri-isänsä  Fredi Lundén  ovat tehneet töitä uuden kansainvälisen uran eteen. Siihen on kuulunut kadulla soittamista, uuden musiikin luomista ja sopimusneuvotteluja. Nyt nimet ovat vihdoin paperissa.
 Penthouse-toimiston terassilla levy-yhtiön pomo osoittaa vieressä olevaa Mercedes Benz -konserttiareenaa, joka on hieman Helsingin areenaa isompi. Hän sanoo Isac Elliotille, että kolmen neljän vuoden päästä suomalainen esiintyy siellä.
 – Ajattelin, että tohon mä pyrin ja se on mun unelma. Se ois uskomatonta.
 Puolentoista vuoden maratoni
 Hikipisarat helmeilevät Isac Elliotin otsalla. Hänellä on päällään paksu musta college ja mustat farkut, vaikka lämpötila lähentelee 30 astetta. Tyyli on nuorelle laulajalle tärkeää, joten paita pysyy päällä kuumuudesta huolimatta. Fashion first!
 Haastattelu tehdään Isac Elliotin kotikulmilla Espoossa merenrannassa. Ennen kuin laulaja alkaa puhua uransa uusista käänteistä, hän häätää manageri-isänsä pois kuuloetäisyydeltä. Hän ei ole enää teinipoppari, vaan 18-vuotias artisti, joka ei kaipaa huoltajaa joka käänteeseen.
 – Mä myin just mun veneen, koska en ollut käyttänyt sitä kertaakaan tänä vuonna. Veneilyssä menee koko päivä. Mä teen mieluummin musiikkia, Isac Elliot sanoo. Laura Hyyti / Yle
 Isac Elliotilta ei ole tullut uutta musiikkia puoleentoista vuoteen. Sinä aikana on kuitenkin ehtinyt tapahtua paljon. Hän on rakentanut uutta kansainvälistä uraa määrätietoisesti isänsä kanssa.
 – Kansainvälisen uran rakentaminen vie aikaa. Se on rankkaa ja vaikeeta. Se on maratoni, laulaja kiteyttää.
 Isac Elliot oli vain 11-vuotias, kun hänelle solmittiin ensimmäinen levytyssopimus. Puolitoista vuotta sitten sopimus umpeutui ja oli aika miettiä asioita puhtaalta pöydältä.
 Teinitähti oli ehtinyt kerätä innokkaita faneja Suomen lisäksi Ruotsista ja erityisesti Norjasta. Laulaja huomasi 460 000 seuraajan  Instagram-tililtään , että faneja löytyy myös muualta Euroopasta.
 Isac lähti tekemään pop up -kiertueen musiikkimarkkinoiden kannalta pienempiin maihin kuten Puolaan, Kreikkaan ja Serbiaan. Paikan päällä hän esiintyi faneilleen akustisesti esimerkiksi jonkun radiokanavan edessä kadulla.
 Keikkojen perusteella Isac Elliotia pyydettiin tv-haastatteluihin ja esiintymään festareille. Tällöin levy-yhtiöt Saksassa kiinnostuivat suomalaisartistista ja alkoivat käydä hänestä kilpailua. Lopulta pöydällä oli viisi levytyssopimusta. Voiton vei Universal Music, joka innostui Isac Elliotin uusista lähinnä suomalaisvoimin tehdyistä kappaleista. Saksan Universal on ollut kansainvälisesti breikkaamassa myös muita suomalaisia artisteja, kuten Sunrise Avenueta ja  Almaa .
 Isac Elliot on työstänyt uusia kappaleita ympäri maailmaa, mutta parhaat ovat syntyneet hänen mielestään Suomessa. Ensimmäinen single Waiting game on täysin suomalaisten tekemä. Laura Hyyti / Yle
 Saksasta olisi löytynyt myös managerointitoimisto, mutta manageri-isän mukaan kaikkea ei haluttu laittaa yhden maan varaan. Ehdokkaita alkoi löytyä musiikin mahtimaasta Britanniasta ja lopulta tarjouksia oli yhdeksältä managementilta. Joukosta löytyi yrityksiä, jotka hoitavat esimerkiksi  Elton Johnin ,  Robbie Williamsin  ja One Directionin asioita.
 Lopulta päädyttiin First Access managementtiin, jonka asiakkaita ovat esimerkiksi  Rita Ora ,  Bebe Rexha  ja Isac Elliotin suosikkiartisti  Young Thug .
 Keikkamyyjäksi on puolestaan tarjolla firma, joka hoitaa vastikään Suomessa esiintyneen  Ed Sheeranin  keikkojen myyntiä.
 – En olisi voinut mitenkään uskoo, että mulla olisi tämmönen tiimi takana. Mutta sillä ei oo mitään väliä, jos jengi ei diggaa biiseistä. Siksi mua jännittää ihan törkeesti, laulaja sanoo.
 Näkyvyyttä Pariisin muotiviikoilta
 Isac Elliotin ensimmäinen kappale  New way home  julkaistiin vuonna 2012 ja se esitteli 12-vuotiaan hyvin laulavan söpön pojan. Hän jatkoi kanadalaisen  Justin Bieberin  ja suomalaisen  Robinin  edustamaa teinipoppareiden buumia, joka sai aikaan uudenlaista aiempaa nuorempien tyttöjen fanihysteriaa.
 Kuudessa vuodessa Isac Elliot on kasvanut pituuden lisäksi popmusiikin konkariksi. Albumeja on julkaistu kolme ja EP-levyjä kaksi, keikkoja on taustalla huikea määrä ja striimauksia Spotifyssa jo lähes 200 miljoonaa.
 Artisti on vuosien varrella päässyt jyvälle musiikkibisneksestä ja sen takia hänen oma äänensä kuuluu nyt myös paremmin kaikessa ulkonäköä myöten.
 – Moni varmaan luulee, että levy-yhtiö omistaa mut ja ne tekee musta sellasen kuin ne haluu. Nyt olen ollut mukana kehittämässä brändiäni ja tää on enemmän mua kuin ikinä.
 – Musiikkiala ei ole kovin jees ala. Mä teen tätä, koska mä rakasta musiikkia. Mutta tää ala on tosi rankka. Nostan hattua kaikille jotka yrittää ja niin pitäis muidenkin, Isac Elliot sanoo. Laura Hyyti / Yle
 Kesäkuussa Isac Elliotin Instagram-tilille ilmestyi yllättäen kuvia ja videoita Pariisin muotiviikoilta. Niissä laulaja istuu muotinäytösten eturivissä ja hengailee julkkisten ja mallien kanssa.
 Tapahtumassa näyttäytyminen oli brittiläisen managementin järjestämä julkisuustempaus. Sama tehtiin myös One Direction -yhtyeestä lähteneelle  Zayn Malikille , kun hänelle haluttiin luoda uusi imago soolouralle poikabändin jälkeen.
 Isac Elliotia ei maailmalla teinitähtenä tunneta, joten tärkeintä on tehdä hänen naamaansa tunnetuksi. Muodista kiinnostuneelle suomalaisnuorelle muotiviikoilla hengailu oli siisti kokemus. Tosin ensikertalaisena kansainväliset julkkiskuviot veivät mennessään.
 – Aluksi halusin mennä ottamaan kuvia jokaisen kaa. Totta kai kun mä tuun Espoosta ja siellä on yhtäkkiä One Directionin äijien kaa.
 Management joutui kuitenkin muistuttamaan innokasta nuorukaista pysymään artistin roolissa.
 – Ne oli silleen, että nyt pitää rauhottuu. Näissä piireissä sä et voi olla se fanipoika.
 – Vihdoinkin mulla on sellainen fiilis, että voin antaa jotain biisinkirjoitussessioissa. Useat kappaleet ovat erobiisejä aiemmasta suhteesta, Isac Elliot paljastaa. Laura Hyyti / Yle
 Suomalaislaulajalle on etsitty myös yhteistyötä tunnetujen brändien kanssa. Kesäkuussa Isac Elliot esiintyi mainosalan Cannes Lions -tapahtumassa, johon osallistuu maailman suurimpia tuotemerkkejä. Pistokeikan myötä neuvotteluja yhteistyöstä on käyty useiden brändien kanssa.
 Suomalaisuus vahvasti esillä
 Helsinkiläisellä studiolla soivat Isac Elliotin uudet kappaleet. Artisti nyökyttelee päätään niiden tahdissa tyytyväisenä. Uusi kappale  Waiting game  julkaistaan perjantaina.
 Kajareista kaikuu urbaani pop, joka on laulajan aikaisempaan musiikkiin verrattuna aikuisempaan makuun. Enää ei lauleta ensisuudelmasta teini-ikäisille tytöille.
 – Spotifyssa 90 prosenttia mun kuuntelijoista on yli 18-vuotiaita ja Instagram-seuraajista 47 prosenttia on miehiä. Se on muuttunut aika paljon vuosien varrella.
 Uusi musiikki on syntynyt pitkälti suomalaisvoimin. Tekijöinä ovat olleet  Tiina Viljakainen  ja  Kalle Lindroth  sekä tuottajaduo  Jaron  &  Istala . Viljakainen on tehnyt kappaleita esimerkiksi  Evelinalle  ja  Juha Tapiolle , tuottajakaksikko  Abreulle ,  Benjaminille  ja  Cledosille  ja Lindroth muun muassa  Antti Tuiskulle .
 Kappaleita on ollut tehtailemassa myös Isac Elliot itse. Nuorempana hän ei uskaltanut puuttua biisien tekemiseen, mutta nyt hän haluaa olla mukana kertomassa omat mielipiteensä.
 – Mä oon hoksannu sen, että biiseistä tulee vaan parempii, kun esittäjä ite on mukana kirjottaa.
 – Fashion first! Mä laitan paljon aikaa vaatteisiin, sillä se on tärkeetä mulle, Isac Elliot sanoo. Laura Hyyti / Yle
 Isac Elliot on taitava laulaja, mutta sellaisia löytyy maailmasta paljon. Joukosta erottuakseen artisti aikoo tuoda esiin muun muassa pohjoismaisuutta.
 – Mä oon suomalainen ja haluun tuoda sitä vahvasti esiin. Mulla säilyy ainakin isot kauniit melodiat.
 Suomalaisartistit ovat yrittäneet ponnistaa kansainvälisille markkinoille, mutta täydellistä läpilyöntiä on saatu odottaa. Näkyvimpänä on viime vuosina ollut Alma ja perässä yrittää nyt myös Robin Packalen.
 Odotukset menestykselle ovat kovat ja Isac Elliotin mielestä Suomessa ei aina olla kannustavia artistien yrityksille.
 – Oon lukenu artikkeleita suomalaisista artisteista, joissa niille annetaan kaksi minuuttia aikaa yrittää ja sit aletaan haukkua tai kyseenalaistaa, että tuleeks tää toimii.
 Artisti sanoo, että Suomessa pitäisi tukea enemmän maailmalle pyrkiviä biisinkirjoittajia ja artisteja, sillä täältä löytyy osaamista yhtä paljon kuin esimerkiksi Ruotsista tai Norjasta.
 – Suomessa tuetaan tosi vahvasti lätkänpelaajia ja muita urheilijoita. Samalla tavalla pitäisi tukea musiikkialaa ja muusikoita.
 Nuoren miehen unelmat
 Musiikki, vaatteet ja autoilu. Ne ovat keväällä ylioppilaaksi kirjoittaneen Isac Elliotin tärkeimmät asiat elämässä. Loppuvuodesta 18 vuotta täyttäneelle aikuisuus on tuonut vapauksia, mutta kaikkea se ei ole muuttanut.
 – Meitsi asuu vielä himassa. Tyhjennän tiskikonetta ja teen mitä äiti ja isä sanoo, nuori mies virnistää.
 – Aiemmin autot eivät kiinnostaneet mua pätkääkään. Nyt musta on tullut autofriikki, viime vuoden lopussa ajokortin saanut Isac Elliot nauraa. Laura Hyyti / Yle
 Aikuisuuden vapauttavin asia on ollut oma auto. Isac Elliotilla se on armeijan vihreän mataksi teipattu kiesi. Väri kielii siitä, että moni kaveri on jo intissä ja sinne haluaa myös laulaja.
 – Näin  Tuntematon sotilas  -elokuvan ja ajattelin, että totta kai mun pitää mennä sinne. Noikin kundit on taistellu. Vaikka toivottavasti ei olla missään sodassa vielä pitkään aikaan, niin kyllä mä haluun tehdä jotain isänmaan hyväksi.
 Intti kutsuu Isac Elliotia periaatteessa jo talvella, mutta sitä ennen käynnistyvät musiikkikuviot maailmalla. Sen unelman eteen on tehty paljon töitä ja mielessä siintää tavoite esiintyä Berliinin isolla areenalla.
 – Jos on joskus katsonut dokkaria  Steve Jobbsista  tai  Bill Gatesista , kun heillä on oma bisnes, agenda tai kova intohimo. Silloin joutuu puskemaan paljon duunia ja tulee paljon ala- ja ylämäkiä.
 – Ei mua kuitenkaan pelota. Mä yritän pitää hauskaa, vaikka työ on välillä rankkaa.

Isac Elliot on solminut kansainvälisen levytyssopimuksen – teinipopparia on brändätty puolitoista vuotta uuteen uskoon poikkeuksellisella tavalla


Summary: Suomen luonto on täynnä puhtaita raaka-aineita kosmetiikkatuotteisiin. Niiden käyttö tuo kuitenkin yrittäjille kustannuksia ja ylimääräistä työtä.

Loviisalainen kampaaja  Mona Mether  sai ekokampaajan koulutuksen vuonna 2001. Kotimaisista luonnon raaka-aineista tehtiin tehoaineita hiusväreihin ja hoivaavia tuotteita päänahalle.
 – Käytimme pakurikääpää, punajuurta, leppää, kamomillaa, mesiangervoa, nokkosta, kaalia. Meitä pidettiin pikkuisen outoina, Mether sanoo.
 Tämän päivän Suomessa on pohjoismaiden laajin ekokampaamojen verkosto. Mona Mether on kouluttanut valtaosan näistä kampaajista. Hihhulin leima on karissut ja ekokampaamot ovat tällä hetkellä trendi.
 Vaan enää eivät padat ja pannut porise kampaamojen nurkassa.
 Vuonna 2013 voimaan tulleen EU:n kosmetiikka-asetuksen mukaan kaikista myyntiin ja asiakaskäyttöön tehtävistä tuotteista on tehtävä ilmoitus EU:n CPNP-rekisteriin ja laadittava turvallisuusarvioinnit. Tämä aiheuttaa yrittäjille kustannuksia ja työtä.
 Luonnonraaka-aineista tehtävää kosmetiikkaa säätelee sama laki kuin voimakkaita kemikaaleja sisältäviä hiusvärejä ja karvanpoistoaineita.
 Nokkosta saat juottaa asiakkaalle, mutta et laittaa hiuksiin tai iholle
 Suomen luontoyrittäjyysverkoston puheenjohtajan, rovaniemeläisen  Katja Misikankaan  mukaan iholle laitettavia luonnontuotteita säädellään tällä hetkellä osin tiukemmin kuin elintarvikkeeksi valmistettavia.
 – Esimerkiksi nokkosesta voi leipoa leipää ja tehdä juomaa ja tarjoilla sitä ihmisille. Mutta jos teet siitä nokkosteetä ja laitat sen hiuksiin tai iholle, sen turvallisuus täytyy tutkia, Misikangas ihmettelee.
 Pienten kosmetiikka-alan yrittäjien kohtaamat ongelmat ovat tuttuja myös valvovalle viranomaiselle. Turvallisuus- ja kemikaalivirasto Tukesin ylitarkastajan  Terhi Tauriala-Rajalan  mukaan lain näkökulmasta tilanne on kuitenkin selvä.
 – Kun valmistaa liiketoiminnan yhteydessä myyntiin tuotteen jonka yritys on määritellyt kosmetiikaksi, sen kohdalla sovelletaan kosmetiikka-asetuksen määräyksiä. Näin tehdään, vaikka se sisältäisi syötäviäkin ainesosia, Tauriala-Rajala sanoo.
 Luonnonkosmetiikka-aineita saa ostaa valmiina, mutta se nostattaa niiden hintaa kampaajille. Intialaisten ayurvedisten tuotteiden lisäksi alalle on tullut myös suomalainen toimittaja, joka tekee ekokampaajien tarpeisiin tuotteita suomalaisista raaka-aineista.
 Mona Mether on pahoillaan siitä, että kampaajat eivät enää voi itse kerätä tarvitsemiaan yrttejä.
 – Minulle sopii valmiin ostaminen, mutta jos kampaaja itse pääsee metsään ja suolle keräämään raaka-aineita, on se hoitoa myös itse kampaajalle, Mether toteaa.
 Katja Misikankaalla on kokemusta villiyrteistä sekä kosmetiikan että elintarvikkeiden valmistuksesta.  Uula Kuvaja / Yle
 Määräysten tulkinnassa eroja kuntien välillä
 Katja Misikankaan mukaan kunnilla on myös tulkintaeroja siitä, milloin tervashampoo tai pihkavoide täytyy rekisteröidä ja milloin sitä voi myydä esimerkiksi kesämarkkinoilla.
 – Jos haluat pienimuotoisesti käydä kesämarkkinoilla muutaman kerran myymässä, ovat jotkut kunnat kieltäneet sen ellei tuotteen tekijä ole liittynyt kosmetiikanvalmistajarekisteriin. Toiset kunnat ovat taas hyväksyneet satunnaisen myynnin, kertoo Misikangas.
 Tukesin ylitarkastajan Terhi Tauriala-Rajalan mukaan pienimuotoisesti ja yritystoiminnan ulkopuolella myytävien kosmetiikkatuotteiden valmistamista  ei katsota liiketoiminnaksi  (Tukesin ohjesivu). Tällöin myyntiin ei sovelleta kosmetiikka-asetusta. Turvallisuusarvion toki saa silti teettää, muistuttaa Tauriala-Rajala.
 – Tällaisessakin tilanteessa on suositeltavaa, että saippuan mukana annetaan aina tiedot valmisteen sisältämistä ainesosista. Näin saippuan käyttäjä voi välttää sellaisten valmisteiden käyttöä, jotka sisältävät hänelle sopimattomia ainesosia esimerkiksi allergioiden vuoksi, Tauriala-Rajala sanoo.
 Pitkän linjan luonnontuoteammattilainen toivoo, että lainsäädäntöä yksinkertaistettaisiin.
 – Minun mielestäni järkevintä olisi, että nimenomaan tätä luonnonkosmetiikan puolta helpotettaisiin ja yksinkertaistettaisiin, kun kaikki käytettävät pohja-aineet ovat turvallisia käyttää. Silloin se prosessi olisi helpompi, Misikangas esittää.
 Tauriala-Rajala ymmärtää kosmetiikkayrittäjien toiveita. Hän muistuttaa kuitenkin, että laki lähtee siitä että myös luonnontuotteista valmistettavien kosmetiikkatuotteiden on oltava käyttäjälleen turvallisia.
 – Kosmetiikkalainsäädäntö on terveyttä suojelevaa lainsäädäntöä. Se turvaa sen, että yritysten nimissä myytävien tuotteiden ainakin pitäisi olla käyttäjilleen turvallisia, Tauriala-Rajala muistuttaa.
 Koulutusta sääntelyn sijaan
 Pelkosenniemeläiselle  Marjukka Parviaiselle  kosmetiikkalainsäädäntö on tullut tutuksi. Hänen yrityksensä valmistaa muun muassa erilaisia voiteita ja kuohujuomia. Parviaisen mukaan byrokratiasta selviää, kun sitä ei pelkää.
 – Se ensimmäinen hyppäys byrokratian maailmaan oli kyllä hurja. Pientuottajille ja yksinyrittäjille se on kaikista kovin savotta. Isoille yrityksille se ei ole mitään, sanoo Parviainen.
 Kaikki raaka-aineet hän kerää yhdessä miehensä kanssa.
 – Me emme kerää mitään koneellisesti vaan kaikki kerätään kestävällä tavalla käsin. Minä haluan, että meidän muksuillammekin on jotain kerättävää tulevaisuudessa, sanoo Parviainen.
 Parviainen on par'aikaa parivuotisella kouluttautumisvapaalla. Yrttien maailma on vienyt luonnonvaratuottajaksi opiskelleen naisen jatko-opintojen pariin. Nyt työn alla on kaksivuotinen ammattitutkinto luonnontuotealalle.
 Pelkosenniemeläinen Marjukka Parviainen on tehnyt luonnontuotteista itselleen ammatin. Tällä hetkellä on kouluttautumisvapaalla opiskellakseen lisää luonnontuotealaa. Tmi Erä Elli
 Hän perääkin nimenomaan koulutusta ihmisille, jotka tekevät luonnontuotteita myyntiin. Koulutus tuo turvaa kuluttajalle, kun tekijä todella tietää, mitä poimii – ja ennen kaikkea mitä ei.
 – Luonnontuote ei välttämättä ole vaaraton tuote. Sieltäkin löytyy raaka-aineita, jotka ovat hyvinkin haitallisia ihmiselle niin sisäisesti kuin ulkoisestikin käytettynä, Parviainen muistuttaa.
 Tällä hetkellä luonnontuoteala kehittyy huimaa vauhtia.
 – Tekijöitä ja osaamista kyllä löytyy. Myös halukkuutta koulutukseen löytyy. Ala on kuumana, mutta luulen, ettemme vielä ole aallonharjalla. Tämä ei ole mitään hippeilyä, vaan aivan oikeaa, hienoa työtä, Parviainen summaa.
 Herättikö juttu ajatuksia? Keskustele aiheesta klo 22 asti.
 Lue myös:
 Vaihdoin luonnonkosmetiikkaan, koska kuvittelin sen olevan parempaa iholle – Professori: Ei iho tunnista synteettisen ja luonnontuotteen eroa
 Hajusteet ja kemikaalit kiusaavat kampaajia – osa saa helpotusta tuoksuttomista tuotteista tai kasviperäisistä aineista
 Syksy tulee, samoin kuumin villiruokasesonki – kuka tahansa voi myydä ravintolaan sieniä ja marjoja

Kampaaja voi tarjota asiakkaalle nokkosteetä, mutta hiuksia sillä ei saa huuhdella – tiukat lait rajoittavat luonnonkosmetiikan käyttöä


Portugalissa polttoainekuskit ryhtyivät maanantaina lakkoon vaatiakseen jälleen parempaa palkkaa ja työoloja.
 Maan polttoainetilanne paheni nopeasti maanantain kuluessa, ja illasta hallitus määräsi lakkoilevat kuskit takaisin töihin.
 Päivän aikana myös poliisit ajoivat polttoainekuljetuksia, mutta se ei riittänyt helpottamaan tilannetta. Esimerkiksi Lissabonin lentokentällä polttoaine uhkasi loppua.
 Pääministeri  Antonio Costa  varoitti jo aiemmin, ettei hallitus epäröi määrätä kuskeja takaisin töihin, jos minimivaatimuksia akuutteihin kohteisiin ei hoideta.
 Määräyksestä kieltäytyviä kuskeja voi uhata jopa kahden vuoden vankeusrangaistus.
 Bensa oli täysin loppu 18 prosentista maan tankkauasemista maanantai-iltapäivään mennessä.
 Jo perjantaina hallitus julisti Portugaliin energiakriisin, minkä avulla pyrittiin varmistamaan kriittisimpien kohteiden polttoaineen saanti sekä säätelemään bensan jakelua.
 Autoilijat ovat saaneet tankata enintään 15 litraa bensaa tai dieseliä yhdellä tankkauskerralla tietyillä asemilla. Polttoainejakelua on pyritty turvaamaan muun muassa satamiin, sairaaloihin ja lentokentille.
 Satoja poliiseja on laitettu ajamaan kuljetuksia, jotta polttoainetta saadaan tärkeimpiin kohteisiin kuten sairaaloihin.  Antonio Cotrim / EPA
 Eniten tilanne on vaikuttanut etelässä sijaitsevaan Algarven alueeseen, jossa on käynnissä ruuhkaisin turistisesonki.
 Kuljettajien ammattiliitot kutsuvat hallituksen päätöstä määrätä kuskit takaisin töihin vakavaksi hyökkäykseksi lakkoiluoikeutta kohtaan. Ammattiliitot sanovat, että polttoainekuljetusten minimivaatimukset on hoidettu lakon alusta lähtien.
 Polttoainekuljettajat lakkoilivat neljän päivän ajan viimeksi huhtikuussa, mikä johti Portugalin sisäiseen kriisiin. Sosialistihallitusta kritisoitiin tuolloin rajusti.
 Asiantuntijoiden mukaan uusin lakko saattaa olla jopa eduksi lokakuun parlamenttivaaleissa, sillä lakon seurauksiin on varauduttu aiempaa paremmin.

Polttoainekuskit lakkoilevat Portugalissa, mutta hallitus määräsi takaisin töihin – käynnissä ruuhkaisin lomakausi


Summary: Sanat kuuluvat kaikille, kirjoittaa professori Janne Saarikivi.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Yhteiskuntaelämä on taistelua sanoista ja niiden merkityksistä. Kaikkina aikoina on asioita, joita ei oikein voi sanoa, koska joku vatipää on kaapannut itselleen niihin liittyvät sanat.
 Näihin sanoihin kuuluvat esimerkiksi isänmaa ja uskonto.
 Jossain mahdollisessa maailmassa voisin esimerkiksi kuvata maailmankuvaani seuraavasti: olen isänmaallinen kristitty suomalainen. Mutta se ei oikein ole mahdollista oikeassa maailmassa, sillä sekä isänmaahan, Suomeen että kristinuskoon liittyvä sanasto on kaapattu pienen piirin käyttöön.
 Suomessa on puolue, joka julistaa nimessään olevansa varsinaisia suomalaisia, ja toinen, joka edustaa kristittyjä. Keitä muiden puolueiden kannattajat sitten lienevät?
 Isoisäni, joka haavoittui sodassa puolustaessaan jälkipolvien oikeutta öyhöttää, oli vieraista kulttuureista, kuvataiteista ja enkeleistä kiinnostunut pehmo.
 Leijonariipusta kantavat varttinatsit  omivat katupartioilleen ja Suomi ensin -teltoilleen paitsi maamme vaakunan myös sen nimen ja sitä puolustaneiden sotaveteraanien asian. Heille on turha selittää, että isoisäni, joka haavoittui sodassa puolustaessaan jälkipolvien oikeutta öyhöttää, oli vieraista kulttuureista, kuvataiteista ja enkeleistä kiinnostunut pehmo.
 Miten todella arvostankaan sotaveteraaneja. Kohtalo riisti heiltä nuoruuden, jota itse sain elää sydämeni kyllyydestä. Mudan ja veren keskellä vuosikaudet rämpiessään he lunastivat meille mahdollisuuden riidellä vihollisvaltion sijasta vessojen sukupuolineutraaleista kylteistä ja loukkaantua tykkitulen asemesta siitä, miten twitterissä on vilahtanut rodullistava ilmaus.
 Sotaveteraanien uhrin ansiosta parhaat meistä ajattelevat nyt liberaalin länsieurooppalaisesti eivätkä konservatiivisen itäeurooppalaisesti. Eli siis esimerkiksi siten, että väkivallan ihannoinnin asemesta kyseenalaistavat sodan merkityksen kansakunnan identiteetin luojana. Kiitos siitä veteraanit 1939-1945!
 Entäpä sitten tämä kristinusko , jonka antamaan turvaan olen kasvanut pienestä pitäen?
 Osaan iltarukoukset ja virret, ja liikutun aina kun synnintunnustus tai uskontunnustus alkaa.
 Mutta kun avaan television, puhuvat siellä uskonnostani yleensä ne, joilla on jotain homoseksiä koskevaa asiaa.
 Pidän kristillisiä kirjailijoita ja säveltäjiä kuten  Dostojevskia  ja  Bachia  kaikkein syvimpänä kulttuurin muotona. Arvostan länsimaisesta filosofiasta korkeimmalle kristillisten mystikkojen kuten  Kierkegaardin  tai vanhan  Wittgensteinin  ajatusmaailmaa.
 Mutta kun avaan television, puhuvat siellä uskonnostani yleensä ne, joilla on jotain homoseksiä koskevaa asiaa. Kun alle yhden prosentin herätysliikettä edustava  Päivi Räsänen  avaa suunsa, protestoivat miljoonien ihmisten kansankirkon jäsenet eroamalla kirkosta. Vaikka Päivi Räsäsellä ei edes ole kirkossa mitään erityistä asemaa.
 Minua loukkaa, että hän puhuu ikään kuin minunkin nimissäni, koska meillä on sama uskonto. Että hänelle ja eräille muille äänekkäille tuhansien vuosien hengellisessä traditiossa on kyse siitä, miten yhteiskunnan tulisi rajoittaa jonkun oikeutta rakastaa toista.
 Vähemmistökulttuurien omimisesta   puhutaan  paljon, siitä miten suomalainen näyttelijä mustaa naamansa tai laittaa päähänsä feikkisaamenlakin. Ymmärrän asian loukkaavuuden, mutta muistutan: myös enemmistökulttuurin arvoja voi omia – ja omitaankin.
 Perussuomalaiset tai kristillisdemokraatit ymmärtävät isänmaan ja uskonnon voiman ihmisiä yhdistävänä asiana ja juuri siksi he haluavat olla äänekkäästi määrittelemässä mitä ne tarkoittavat. Tekisikin mieli huutaa näille isänmaallisen ja hurskaan kansalaisen larppaajille: älkääpä pilkatko isänmaatani ja uskontoani. Että minun Suomeni ja minun kristinuskoni on suvaitsevainen, kaikki ihmiset käsittävä, avoin.
 Mutta enpä huudakaan. Sillä kysymys on siitä, että ei ole olemassa jotain “minun” Suomeani vaan ainoastaan se Suomi, joka kuuluu kaikille. Eikä ole olemassa mitään minun privaattia kristinuskoanikaan vaan ainoastaan kaikkien kristittyjen yhteinen usko.
 Isänmaan tai uskonnon merkitys on , että emme ole valinneet niitä, vaan ne ovat valinneet meidät. Siitä tulee niiden ihmisiä yhdistävä voima. Siksi, jokainen, joka käyttää niitä oman porukkansa suosion kalasteluun täytyy päättäväisesti pysäyttää.
 Siksi Suomi ei kuulu Perussuomalaisille tai Suomi ensin -liikkeelle vaan kaikille, jotka täällä asuvat. Siksi kristinusko ei kuulu kristillisdemokraateille, helluntaisaarnaaijille ja helvetillä pelottelijoille. Se kuuluu koko maailmalle, armo ja evankeliumi, kutsu rakastaa.
 Siksi kaikkien tulee huutaa: sanamme on varastettu! Ottakaa varkaat kiinni! Palauttakaa yhteiset sanamme niille, joille ne kuuluvat, kaikille.
 Janne Saarikivi
 Kirjoittaja on suomalais-ugrilaisen kielentutkimuksen professori ja todennäköisesti eri mieltä kanssasi.
 Aiheesta voi keskustella torstaina 13.08. klo 16.00 asti.
 Lue myös:
 Roope Lipastin kolumni: Joskus kannattaisi kokeilla olla väärässä
 Janne Saarikiven kolumni: Mummoni oli fasisti, mutta silti ennen kaikkea mummo
 Janne Saarikiven kolumni: Nykykielessä “osaaminen” ja “kasvu” ovat itsestäänselvästi hyvää, eikä kukaan kysy, mitä osataan, tai mikä kasvaa

Janne Saarikiven kolumni: Isänmaa ja uskonto on varastettu, ottakaa varkaat kiinni!


Summary: Tasa-arvo on puhuttanut Kreikassa heinäkuusta lähtien, kun uuteen hallitukseen nousi vain muutama naisministeri.

Kreikka on ottanut viime vuosikymmeninä lainsäädännöllisiä harppauksia mieskeskeisestä yhteiskunnasta kohti tasa-arvoa.
 Naisilta on poistettu avioliitossa pakko sukunimen vaihtamiseen, myötäjäiset on lakkautettu ja päätösvalta lapsen kasvatuksessa on siirretty isältä vanhemmalle. Naisiin kohdistuva väkivalta ja palkkaepätasa-arvo ovat myös kiellettyjä.
 Parannettavaa on kuitenkin vielä paljon.
 Vuoden 2018 viimeisellä vuosineljänneksellä naisten työttömyysaste hipoi 24 prosenttia. Miesten vastaava luku jäi noin 15 prosenttiin.
 Miehiä on myös selvästi enemmän johtoasemissa. Naisten osuus on suurempi matalapalkka-aloilla, kuten myyjinä, opettajina ja sosiaalipalvelussa.
 Maailman talousfoorumin viimevuotisessa tasa-arvoraportissa Kreikka oli 144 maan joukossa sijalla 78. Suomi oli vertailussa neljäs.
 Kysyimme kolmelta ateenalaiselta naiselta, miten tasa-arvo näkyy heidän aloillaan.
 Perheen ja työn yhdistäminen on haaste
 Poliitikko  Maria Syrengela  puhkuu intoa uudessa tehtävässään Kreikan työministeriön tasa-arvolautakunnan pääsihteerinä.
 Ala on Syrengelalle tuttu. Hän on Euroopan kansanpuolueen naisjärjestön EPP Womenin varapuheenjohtaja ja toiminut kotimaassaan tasa-arvokysymyksistä vastaavana keskustaoikeistolaisessa Uusi demokratia -puolueessa.
 Mikään laki ei paranna naisten asemaa, jos tasa-arvoajattelu ei juurru kulttuuriimme.  Maria Syrengela
 Puolueen noustua heinäkuussa valtaan moni odotti, että hallituksen 51 jäsenen joukossa olisi ollut enemmän kuin vain viisi naista. Siitäkin huolimatta, että naisministereiden osuus on Kreikassa perinteisesti miehiä alhaisempi.
 – Syy ei ole siinä, että pääministeri  Kyriakos Mitsotakis  ei luottaisi naisiin. Tai että naisilla ei olisi osaamista, Syrengela sanoo.
 – Ongelma on, että naisia ei äänestetä riittävästi suurkaupunkien ulkopuolella ja heitä yltää parlamenttiin vähemmän. Naiset eivät voi myöskään sitoutua vastuutehtäviin arjen velvollisuuksiensa vuoksi yhtä vaivatta kuin miehet.
 Tämä vaikeuttaa Syrengelan mukaan naisia myös puoluejohtajuudesta ja pääministerin salkusta tavoittelussa.
 Kreikan työministeriön tasa-arvolautakunnan pääsihteeri Maria Syrengela kertoo, että Kreikan uudessa parlamentissa naisia on vain viidennes. Ehdokkaina heitä on oltava puolueiden listoilla 40 prosenttia. Sara Saure
 Perhe- ja työelämän yhdistämisen ongelma pätee muillakin aloilla kuin vain politiikassa.
 – Lasten hoitojärjestelyt olisikin mahdollistettava kaikille äideille tilanteen parantamiseksi, Syrengela kertoo.
 Se olisi myös eräs keino saada talouskriisissä miehiä helpommin irtisanotut naiset takaisin työmarkkinoille.
 Nelikymppisenä työssäkäyvänä kahden lapsen äitinä Syrengela on onnekas. Hänen miehensä oppi jo lapsuuden kodissa, että kotityöt jaetaan.
 – Mikään laki ei paranna naisten asemaa, jos tasa-arvoajattelu ei juurru kulttuuriimme, Syrengela muotoilee.
 Seurakunnassa kaikki ovat samalla viivalla
 60-vuotiaan kotiäiti  Eleni Koustenin  kotikirkko kutsuu luokseen idyllisyydellään. Kousteni on mukana pienen seurakunnan diakoniatyössä Lounais-Ateenassa.
 Ammatiltaan Kousteni on hopeaseppä, mutta hän avioitui ja lopetti työnteon keski-iässä saatuaan kaksi poikaa.
 Koustenin seurakunnassa diakoniatyössä on mukana sekä naisia että miehiä.
 – Teemme samoja asioita. Miehet voivat aivan hyvin auttaa vaikka kirkon tilojen siivouksessa, Kousteni kertoo.
 Ateenalainen Eleni Kousteni osallistuu seurakuntansa palvelutyöhön. Ortodoksinen kirkko kunnioittaa molempia sukupuolia, Kousteni kertoo. Sara Saure
 Ortodoksisessa kirkossa ei ole Koustenin mukaan eroja naisten ja miesten välillä.
 – Kristus ei sano, että toinen on toista parempi.
 Antiikin Kreikassa papittarilla oli tärkeä osa elämänmenossa. Tänä päivänä papit ovat pelkästään miehiä eikä käytäntöä kyseenalaisteta.
 Naispappien virantoimituksia Kousteni on vilkuillut Youtubesta.
 – Minusta ei ole kummallista, että naiset kastavat vauvoja, mutta se on käytäntö muualla Euroopassa, Kousteni sanoo.
 Kotitöiden kasautuminen Kreikassa pääosin naisten harteille saa hänet kiihdyksiin. Kousteni muistuttaa, että olosuhteet eivät ole samat kuin ennen, jolloin morsian huolehti lasten ohella myös vanhemmistaan ja appivanhemmistaan.
 Tärkeintä olisi kohdata toinen sukupuoli persoonana.  Eleni Kousteni
 Kousteni ei periaatteesta silitä paitoja kotona asuville pojilleen tai tee voileipiä valmiiksi.
 – Kreikkalaisilla naisilla on usein tarve päteä ja hoitaa jopa aikuisten lastensa perheiden kotityöt, Kousteni sanoo.
 Tasa-arvo ei ole hänen mukaansa vastakkainasettelua.
 – Sitä on esimerkiksi avioparin kahden kukkaron periaate.
 Avioliitto tarkoittaa yhteisvastuuta perheen menoista, Kousteni huomauttaa.
 Diakoniatyössä hän on törmännyt täysin sopusointuisiin pariskuntiin mutta enemmän niihin, joissa mies on perheen pää.
 – Tärkeintä olisi kohdata toinen sukupuoli persoonana, Kousteni tiivistää.
 Turistitavernoissa tarjoilevat vain miehet
 Kolmekymppinen kokki  Sofia Kontorinaki  on toiminut alalla kymmenisen vuotta.
 Työpaikassaan ravintolassa Pireuksen sataman tuntumassa asiat ovat hyvin. Näin ei ole aina ollut.
 – Mieskollegat ovat kohdelleet minua joskus huonosti. Paljon riippuu siitä, mitä työnantaja sallii tapahtuvan, Kontorinaki toteaa.
 Samasta työstä maksettavasta palkasta hän ei voisi kuvitella joustavansa miehille, edes euroa. Palkkaeroissa Kreikka on hivenen EU-maiden keskiarvoa paremmalla puolella.
 Tavernassa naisen paikka ei ole Kontorinakin mukaan automaattisesti keittiössä, mutta vilkkailla turistialueilla tarjoilijoina on etupäässä miehiä.
 – Miehillä on enemmän voimaa kantaa tarjottimia ja ehkä he myös pärjäävät paineen alla paremmin, Kontorinaki selittää.
 Kokki Sofia Kontorinaki työskentelee Pireuksessa. Hän on kohdannut aiemmissa työpaikoissaan syrjintää sukupuolensa vuoksi.  Sara Saure
 Kokkina nainen ei ole Kontorinakin mukaan välttämättä miestä parempi, vaikka naisilla on luonnostaan taipumusta alalle. Kreetalla kasvaneena hän tietää, että perinne siirtyy naisilla sukupolvesta toiseen.
 – Mies käyttää ruoanlaitossa ainesosia suuripiirteisesti ja voi unohtaa suolan ja pippurin, mutta nainen ei sorru siihen koskaan, Kontorinaki veistelee.
 Ala, jolle pääsyä ei naisille hänen surukseen Kreikassa vielä mahdollisteta, on varusmiespalvelus.
 Kontorinaki kertoo kadehtivansa suomalaisia naisia asepalvelusta. Hän kävisi itsekin armeijan ja jos saisi tyttären, kannustaisi myös tätä armeijaan luonteen lujittumiseksi.
 Paljon riippuu siitä, mitä työnantaja sallii tapahtuvan.  Sofia Kontorinaki
 Työn ja perheen yhteen sovittamisesta sinkkuna elävällä Kontorinakilla on kokemusta vasta karvaisten lastensa eli koirien kautta.
 – Epäsäännölliset työaikani ovat haaste jo koirien hoidolle. Kodin ja työn yhteen nivominen on naisille vaikeaa, mutta ei mahdotonta.
 Lue lisää:
 Valta jakautuu sukupuolten välillä aiempaa epätasaisemmin
 Tällainen on nyky-Suomi: Kahdeksan faktaa naisten ja miesten välisestä tasa-arvosta

Millaista on olla nainen Kreikassa? Kolme ateenalaista naista kertoo elämästään miesten maailmassa


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Valtiovarainministeriö viimeistelee omaa ehdotustaan valtion ensi vuoden tuloista ja menoista
 Valtiovarainministeriö kokoontuu tänään Espoon Moisniemeen viimeistelemään omaa  ehdotustaan valtion talousarvioksi . Ministeriöt ovat tehneet omia menoesityksiään valtiovarainministeriölle jo aiemmin kesällä. Valtiovarainministeri  Mika Lintilä  (kesk.) kertoo tiedotusvälineille valtiovarainministeriön sisäisen budjettikäsittelyn tunnelmista kokouksen lounastauolla kello 13. Suora lähetys ministeri Lintilän toimittajatapaamisesta alkaa Yle Areenassa kello 12.55.
 Suomen aluekehitysmiljardeista on syntymässä lihava riita
 Uudenmaan maakuntajohtaja Ossi Savolainen vaatii EU:n rakennerahojen ohjaamista Pohjoisen sijaan Etelä- ja Länsi-Suomeen. AOP
 Uudenmaan maakuntajohtaja  Ossi Savolainen   vaatii EU:n Suomelle jakamien aluekehitysrajojen ohjaamista pohjoisen sijaan enemmän Etelä- ja Länsi-Suomeen . Nykyisellään Itä-ja Pohjois-Suomi saavat jopa kaksi kolmasosaa tuista, vaikka alueella asuu vain neljännes suomalaisista. Uudenmaan maakuntajohtajan mukaan Itä- ja Pohjois-Suomi ovat jo kirineet kehitystä kiinni ja vastaavia ongelmia esiintyy yhtälailla Etelä- ja Länsi-Suomessa. Lisäksi maahanmuuttajista suurin osa on sijoittunut pääkaupunkiseudulle.
 Yhdysvalloissa halutaan tiukentaa laillisten siirtolaisten kansalaisuuden saamista
 Yhdysvaltain kansalaisuus- ja maahanmuuttopalveluiden virkaa tekevän johtajan Ken Cuccinellin mukaan siirtolaisten omavaraisuus on olennainen osa amerikkalaista unelmaa. Erik S. Lesser / EPA
 Uusien säännösten tavoitteena on  kieltää kansalaisuus ja pysyvä oleskelulupa , eli niin kutsuttu Green Card, siirtolaisilta, jotka ovat käyttäneet sosiaaliavustuksia, kuten ruokakuponkeja ja matalatuloisille suunnattua Medicaid-sairausvakuutusjärjestelmää.
 Miljoonat latinalaisamerikkalaiset siirtolaiset työskentelevät pienipalkkaisissa töissä ja joutuvat osin turvautumaan sosiaaliavustuksiin. Uusien säännösten arvioidaan vaikeuttavan heidän mahdollisuuksiaan saada pysyvä oleskelulupa Yhdysvaltoihin.
 Naisten asema on kohentunut Kreikassa, mutta pappeina ja varusmiehinä naisia ei nähdä
 Kreikan työministeriön tasa-arvolautakunnan pääsihteeri Maria Syrengela kertoo, että Kreikan uudessa parlamentissa naisia on vain viidennes. Ehdokkaina heitä on oltava puolueiden listoilla 40 prosenttia. Sara Saure
 Kreikassa on säädetty paljon lakeja, joilla on kohennettu naisten asemaa. Mutta Kreikka on silti tasa-arvovertailussa 144 maan joukossa vasta sijalla 78, Suomi on sijalla 4.  Kysyimme kolmelta ateenalaisnaiselta , mitä he ajattelevat tasa-arvotilanteesta. Heidän mielestään perheen ja työn yhdistäminen on kreikkalaisnaisille vielä erityinen haaste – vaikka enää ei kreikkalaisnaisten odoteta hoitavan oman perheensä ohella vanhempiaan ja appivanhempiaan.
 Sade- ja ukkoskuuroja luvassa
 Yle
 Lähipäivinä tulee monin paikoin sade- ja ukkoskuuroja, mutta paikoin on poutaakin. Pohjoisessa on melko pilvistä ja ajoittain sataa vettä. Lämpötila on maan etelä- ja keskiosassa laajalti 20 asteen vaiheilla. Pohjoisessa lämpötila vaihtelee 15 asteen molemmin puolin. Lue lisää säästä  Ylen sääsivuilta .

Herätys: Valtion tulot ja menot hahmottumassa, EU:n aluerahoista tulossa riita, millaista on kreikkalainen tasa-arvo, sää jatkuu epävakaisena


Summary: Valtiovarainministeriö aloittaa tänään kaksipäiväisen budjettiriihensä, jossa lyödään lukkoon ministeriön esitys valtion ensi vuoden tuloista ja menoista.

Ministerit, ministeriöt ja valtioneuvosto

Antti Rinteen  (sd.) viiden puolueen hallitus kasaa ensimmäistä budjettiesitystään. Valtiovarainministeriö laatii ensin oman esityksensä, ja koko hallitus käsittelee tulojen ja menojen yksityiskohdat budjettiriihessään syyskuun puolivälissä.
 Valtiovarainministeriö on kokoontunut Espoon Moisniemeen viimeistelemään omaa ehdotustaan valtion talousarvioksi. Ministeriöt ovat tehneet omia menoesityksiään valtiovarainministeriölle jo aiemmin kesällä.
 Valtiovarainministeri  Mika Lintilä  (kesk.) kertoo tiedotusvälineille valtiovarainministeriön sisäisen budjettikäsittelyn tunnelmista kokouksen lounastauolla kello 13. Suora lähetys ministeri Lintilän toimittajatapaamisesta alkaa Yle Areenassa kello 12.55.
 Valtion ensi vuoden talousarviota valmistellaan epävarmassa suhdannetilanteessa. Yhdysvaltain ja Kiinan kiristyvät kauppasuhteet, Britannian vaikea EU-ero ja Saksan kasvavat taloushuolet sumentavat ulkomaankaupasta riippuvaisen Suomen talouskehitystä.
 Rinteen hallituksen ohjelmassa on linjattu, että julkinen talous olisi tasapainossa vuonna 2023, jos kansainvälinen talouskehitys sujuu normaalisti. Hallitusohjelmaan on kirjattu myös menettelytavat, jos suhdannetilanne vaatii talouden elvyttämistä.
 Hallitusneuvotteluissa sovittiin myös lukuisia uudistuksia, joiden rahoitus riippuu osin siitä, miten hallitus onnistuu toteuttamaan 75 prosentin työllisyystavoitteensa.
 Esimerkiksi ensi vuoden verotusta koskevat päätökset hyväksytään lopullisesti vasta hallituksen syyskuun budjettiriihessä. Menojen rahoittamiseksi hallitusneuvotteluissa sovittiin jo monien haittaverojen korotuksista.

Yle seuraa suorana kello 12.55 – Valtiovarainministeri Mika Lintilä kertoo valtion ensi vuoden tulojen ja menojen valmistelusta


Summary: Uudenmaan maakuntajohtaja Ossi Savolainen vaatii EU:n rakennerahojen ohjaamista Pohjoisen sijaan Etelä- ja Länsi-Suomeen.

Ilman kuljettajaa liikkuvan bussin kehitystyö tai uusi tekstiilikuitujen kierrätyslaitos Espoossa ovat esimerkkejä EU:n rakennerahastosta rahoitusta saaneista hankkeista Uudellamaalla.
 Teknologian tutkimukeskus VTT:n tutkimusprofessorin  Ali Harlinin  mukaan uusi tekstiilikierrätystapojen luominen on jopa kansainvälisen tason huippuesimerkki rakennerahaston varoilla aikaansaadusta innovaatiotyöstä.
 – Vastaavaa tehdään toki muuallakin maailmassa, mutta kyseessä on aivan kansainväliset mitat täyttävä huippuyksikkö, Harlin sanoo.
 Hänen mukaansa rahastoista jaettava tuki on tärkeää suomalaisille tutkimushankkeille.
 EU:n Suomelle jakamat rakennerahastovarat on siis tarkoitettu muun muassa tutkimukseen ja kehitykseen sekä työllisyyden ja sosiaalisen osallisuuden parantamiseen.
 Käytännössä tämä tarkoittaa syrjäytymisen ehkäisemistä, maahanmuttajien kotoutumisen helpottamista ja nuorten koulutuksesta työelämään siirtymisen tukemista.
 Uudenmaan maakuntajohtajan  Ossi Savolaisen  mukaan rakennerahastojen varoja käytetään myös heikossa työmarkkina-asemassa olevien koulutus- ja työllistymisvaihtoehtojen lisäämiseen.
 – Rahoilla voidaan edesauttaa esimerkiksi osatyökykyisten nykyistä parempaa työllistymistä, Savolainen sanoo.
 Miljardien potista syntymässä iso riita
 Suomi saa EU:lta tukea kahdesta rakennerahastosta: Euroopan aluekehitysrahastosta ja Euroopan sosiaalirahastosta. Tulevan vuonna 2021 alkavan seitsemänvuotiskauden rahoista on syntymässä kova kiista, koska Etelä- ja Länsi-Suomen maakuntaliitot vaativat rahanjakoperusteiden muuttamista.
 Nykyisellään Itä-ja Pohjois-Suomi saavat kaksi kolmasosaa tuista, vaikka alueella asuu vain neljännes suomalaisista.
 Maahanmuuttajista suurin osa on Uudellamaalla
 Uudenmaan maakuntajohtajan  Ossi Savolaisen  mukaan rahanjakoperusteita pitäisi muuttaa, koska toimintaympäristö on muuttunut. Savolainen sanoo, että Itä- ja Pohjois-Suomi ovat kirineet kehitystä kiinni.
 Hänen mukaansa vastaavia ongelmia kuin Itä- ja Pohjois-Suomessa esiintyy nyt myös Etelä- ja Länsi-Suomessa. Savolainen korostaa, että työttömyys, nuorten syrjäytyminen ja koulupudokkaat ovat arkea myös Etelä- Länsi-Suomessa.
 – Harvaan asuttujen alueiden tuki kuuluu Itä- ja Pohjois-Suomeen, mutta muilta osin jaettavien tukien jakoperusteita pitäisi muuttaa, Savolainen selventää.
 Hänen mukaansa tukia jaettaessa pitäisi huomioida nykyistä paremmin sekin, että mahanmuuttajista suurin osa on sijoittunut pääkaupunkiseudulle tai suuriin kaupunkeihin.
 – Onnistuminen maahanmuuttajien kotouttamisessa on koko yhteiskunnan kannalta varsin keskeisiä asioita, Savolainen sanoo.
 Tulevalla, vuonna 2021 alkavalla ohjelmakaudella Suomessa pyörii aluekehitystukea kokonaisuudessaan 4–5 miljardia euroa, joka koostuu sekä EU:n että kansallisesti myönnettävistä varoista.
 Etelä- ja Länsi-Suomen maakunnat vaativat, että koheesiorahat tulee jakaa niin, että näiden maakuntien alueelle suuntautuu jatkossa suurempi potti rakennerahastovaroista.
 Uudenmaan maakuntajohtaja sanoo, että jos rahat ohjattaisiin Etelä- ja Länsi- Suomeen niillä saataisiin myös parempia tuloksia aikaan.
 – Etelä- ja Länsi-Suomi tekevät jo nyt suuremman osan rakennerahastojen tuloksesta. Jos rahoja suunnnattaisiin enemmän Etelä- ja Länsi Suomeen vaikuttavuus olisi varmasti parempi, Savolainen sanoo.
 Hänen mukaansa esimerkiksi liiketoiminnan mahdollisuudet ovat etelässä kiistatta paremmat.
 Elinkeinoministeri  Katri Kulmunin  (kesk.) johtamalta työryhmältä odotetaan uutta rakennerahoituskautta koskevaa rahanjakopäätöstä jo lähikuukausina.
 – Kyse on todella suuresta potista, joten ei ole suinkaan yhdentekevään, miten nämä rahat jaetaan ja käytetään, Savolainen sanoo.
 "Tutkimustoimintaa kannattaisi keskittää etelän huippuyliopistoihin"
 Uudenmaan maakuntajohtaja Ossi Savolainen sanoo hämmästelevänsä sitä, eikö hallituksen pitäisi pyrkiä parantamaan työllisyyttä siellä, missä töitä ja tekijöitä oikeasti on tarjolla. Savolainen keskittäisi suuret tutkimushankkeet eteläisen Suomen huippuyliopistoihin.
 – Tutkimushankkeita kannattaisi viedä eteenpäin huippuyliopistoissa, koska tämä auttaisi pärjäämään paremmin kansainvälisessä kilpailussa. Työllisyyttä puolestaan kannattaisi pyrkiä parantamaan alueilla, joissa työpaikkoja ja tekijöitä on oikeasti tarjolla, Savolainen lataa.
 Savolaisen mukaan aikaisempi tapa jakaa rahoitusta on ollut kokonaisuudesaan epätasapuolinen.
 – Itä- ja Pohjois-Suomen alueet ovat saaneet Suomen EU jäsenyyden aikana miljardien eurojen alueellisen tulonsiirron, Savolainen summaa.
 Itä- ja Pohjois-Suomessa jakoperusteiden muuttamista vastustetaan
 Kainuun maakuntajohtaja  Pentti Malinen  pitää täysin oikeudenmukaisena, että Itä- ja Pohjois-Suomeen kohdennetaan jatkossakin vähintään nykyistä ohjelmakautta vastaava rahoitus.
 – EU:n Suomelle antama tuki on perustunut pääosin liittymissopimuksesta lähtien Suomen harvan asutuksen olosuhdetekijöihin, Malinen sanoo.
 Malisen mukaan kehityserojen tasaantuminen on puolestaan osoitus siitä, että rahoilla on onnistuttu tavoitteiden mukaisesti kaventamaan alueellisia eroja.
 – Tämä osoittaa, että varojen suuntaaminen Itä- ja Pohjois-Suomeen on ollut vaikuttavaa.
 "Työtä ja tekijöitä löytyy muualtakin kuin Uudeltamaalta"
 Kainuun maakuntajohtaja Pentti Malinen ei allekirjoita Uudenmaan maakuntajohtajan näkemystä, että työllisyys kehittyisi vain Etelä-Suomessa. Malisen mukaan etenkin biotaloudessa, matkaulussa ja kaivannaisteollisuudessa työllisyys on kehittynyt suotuisasti myös esimerkiksi Kainuun alueella.
 – Myös korkean teknologian saralla, kuten pelialalla, kehitys on ollut vauhdikasta, Malinen sanoo.
 Lisäksi Euro-HPT -tietokonekeskus tulee sijatsemaan Kajaanissa.
 Yritystuet valuneet Etelä- ja Länsi-Suomeen
 Malinen huomauttaa, että puolestaan kansallinen yritys- ja tutkimusrahoitus on jo vahvasti painottunut Etelä- ja Länsi-Suomeen.
 Esimerkiksi Business Finlandin ja TEM:n hallinnonalan kansalliset yritystuet sekä Finnveran lainat ja takaukset eivät vastaa alueen BKT-osuutta ja alueen kehittämistarpeita.
 – Kasvavilla ja kansainvälistyvillä yrityksillä on kehitystarpeita kaikkialla Suomessa, Malinen korostaa.
 Malinen ei ymmärrä Uudenmaan maakuntajohtajan perusteluja sille, miksi suuria tutkimushankkeita pitäisi rahoittaa juuri aluekehitysvaroilla.
 – Kaikki Suomen yliopistot kilpailevat jo nyt täysin tasaveroisesti EU:n tutkimus- ja kehitysrahoituksesta, Malinen sanoo.
 Itä- ja Pohjois-Suomella on oikeus saamiinsa tukirahoihin
 Kainuun maakuntajohtajan Pentti Malisen mielestä jakoperusteiden muuttamista vaativien pitäisi muistaa se, että Itä- ja Pohjois-Suomen alue myös kerryttää merkittävän osan Suomen EU-rahoituksesta.
 Itä- ja Pohjois-Suomen pysyvinä haasteina on pidetty pitkiä etäisyyksiä, kylmää ilmastoa sekä harvaa asutusta.
 – Näitä perusteita myös Suomen eri hallitukset ovat neuvottelutavoitteissaan Euroopan Unionille johdonmukaisesti korostaneet, Malinen sanoo.
 Malinen huomauttaa, että Euroopan Unioni on Suomen maaraportissaan todennut maan sisäisten erojen olevan edelleen merkittäviä.
 – Alueen ongelmat liittyvät muun muassa väestön ikääntymiseen ja väkiluvun laskuun, sekä julkisten palvelujen saatavuuteen syrjäisillä alueilla, ja näitähän nyt juuri pitäisi korjata, Kainuun maakuntajohtaja Pentti Malinen korostaa.

Aluekehitysmiljardeista on syntymässä lihava riita: Itä- ja Pohjois-Suomi saavat kaksi kolmasosaa tuista, vaikka alueella asuu vain neljännes suomalaisista


Summary: Tutkimus on vielä alkutekijöissään.

Ensimmäinen ihmisillä testattu klamydiarokote on läpäissyt turvallisuutestit, kertovat muun muassa  BBC  ja  NBC .
 Tanskalais-brittiläinen tutkijaryhmä raportoi edistymisestään läketieteen aikakauslehti  Lancetissa . Tutkimustyö on yhä kesken, mutta rokotteesta saattaa löytyä suoja maailman yleisintä sukupuolitautia vastaan. Tiedemiehet ovat edistyksestään innoissaan.
 – Luonnollisesti tämä tutkimus on vielä alkutekijöissään, mutta olemme hyvin iloisia. Löysimme vahvoja näyttöjä, kööpenhaminalaisen Statens Serum Institutin johtaja  Frank Follmann  sanoi NBC:lle.
 Hoito helppoa, haitat vakavia
 Klamydian hoito on helppoa ja tehokasta. Se hoidetaan antibiootilla, atsitromysiinillä, jota otetaan neljä tablettia kerta-annoksena.

 Tauti kannattaa hoitaa, sillä hoitamattomana siitä voi seurata sisäsynnytintulehdus. Se voi levitä ylempiin synnytysteihin ja aiheuttaa munatorvien arpeutumista. Tämä taas voi aiheuttaa hedelmättömyyttä ja kohdun ulkoisia raskauksia.

 Klamydialla on myös osoitettu yhteys kohdunkaulansyöpään.

 Myös miesten hedelmällisyys voi kärsiä klamydian takia.

 Follmannin työryhmä testasi rokotetta yhteensä 35 terveen naisen kanssa, joista osa sai lumelääkettä. Tulokset olivat lupaavia.
 – Toivomme, että tämä oli ensimmäinen monista kokeista, jotta pääsemme testaamaan sitä myös oikeassa elämässä, Follmann sanoi.
 Tartuntatautien asiantuntija, Pohjois-Carolinan yliopiston pediatrisen tartuntatautien osaston johtaja  Toni Darville  kommentoi NBC:lle, että rokote on varsin lupaava, sillä se kohdentuu solun sisälle, missä klamydiabakteeri piileksii.
 Lupaavasta alusta huolimatta rokote ei vielä todistetusti estä klamydiatartuntaa. Paras tapa suojautua klamydialta on kondomi.
 Tällä hetkellä klamydiaa hoidetaan antibiooteilla, mutta tartunnan voi saada aina uudestaan. Rokotteesta voisi saada pitkäaikaisen suojan.
 THL :n mukaan Suomessa todettiin viime vuonna lähes 15 000 klamydiatartuntaa. Tapauksista naisia oli 58 prosenttia ja eniten klamydiaa esiintyi 20–24-vuotiaiden keskuudessa.

Ensimmäinen ihmisillä testattu klamydiarokote läpäisi turvallisuustestit – tutkijat toiveikkaita pitkäaikaisesta suojasta


Summary: Jopa tuhat ihmistä joutui jättämään kotinsa palon vuoksi.

Lomasaari Gran Canariaa ravistellut maastopalo on saatu haltuun, kertovat paikalliset viranomaiset. Gran Canarian paikallishallinnon presidentin mukaan sammutustyöt ovat tuottaneet tulosta ja näkymät ovat nyt hyvät.
 Kanariansaarten pelastusviranomaiset ovat kuitenkin varoittaneet kovista tuulenpuuskista ja tulevasta lämpöaallosta, jotka voivat yllyttää vielä kytevän maan uusiin paloihin.
 1 500 hehtaaria maata polttanut palo on ajanut jopa tuhat saarelaista kodeistaan. Monet evakuoiduista pääsivät uutistoimisto AFP:n mukaan palaamaan koteihinsa maanantaina.

Gran Canarian maastopalo on saatu hallintaan


Summary: Finnairin maanantain yölennon on määrä lähteä tiistaiaamuna.

Hongkongin kansainvälinen lentokenttä on saatu avattua mielenosoitusten jäljiltä, viranomaiset kertovat. Lentokentän henkilökunnan mukaan sekä saapuva että lähtevä lentoliikenne käynnistyy tunnin sisällä ja lähtöselvitys on avattu.
 Hongkongin lentokenttä jouduttiin sulkemaan, kun tuhannet mielenosoittajat kokoontuivat kentälle vastustamaan väkivaltaa, jota poliisit ovat käyttäneet mielenosoitusten hajottamisessa.
 Myös Finnairin maanantai-iltapäivän lento Helsinki-Vantaalta Hongkongiin peruttiin. Sen sijaan maanantain yölennon on määrä lähteä tiistaiaamuna.

Hongkongin lentokenttä on taas auki


Summary: Poliisi uskoo valtavan ajojahdin aiheuttaneiden miesten ampuneen itsensä.

Kanadassa on varmistunut, että viime viikolla kuolleina löytyneet miehet ovat murhista epäillyt ystävykset.
 Poliisin mukaan miehet ovat ilmeisesti tehneet itsemurhan. Heille tehtiin ruumiinavaus.
 – Kaksikko kuoli ilmeisesti ampumalla tehdyssä itsemurhassa, Kanadan liittovaltion poliisi sanoi lausunnossaan.
 Vielä ei tarkkaan tiedetä, milloin miehet kuolivat.
 Poliisi tutkii tällä hetkellä miesten ruumiiden läheltä löytyneitä aseita ja selvittää, onko aseita käytetty Brittiläisen Kolumbian alueella tehdyissä murhissa.
 Kolme murhaepäilyä taakkana
 Kaksi nuorta miestä sai Kanadassa aikaan kolme viikkoa kestäneen, valtavan ajojahdin. 19- ja 18-vuotiaat miehet oli etsintäkuulutettu epäiltyinä kolmesta murhasta.
 Kaksikkoa etsittiin aluksi australialaisen 23-vuotiaan miehen ja yhdysvaltalaisen 24-vuotiaan naisen murhista. Pariskunta löydettiin kuoliaaksi ammuttuna maantien laidasta Brittiläisessä Kolumbiassa, Kanadan länsiosissa heinäkuun puolivälissä.
 Paikallisen median mukaan australialaismies oli asunut Brittiläisessä Kolumbiassa, mutta pariskunta oli matkustellut runsaasti. Yhdysvaltalaisnaisen perhe kertoi medialle, että pariskunnan tarkoituksena oli matkustaa Kanadan läpi.
 Myöhemmin viranomaiset löysivät vielä ruumiin, joka kuului 64-vuotiaalle Brittiläisen Kolumbian yliopiston kasvitieteen professorille. Nuoria miehiä epäillään myös hänen murhastaan.
 – Tekojen motiivin selvittäminen tulee olemaan erittäin vaikeaa, ratsupoliisin apulaispäällikkö  Kevin Hackett  totesi aiemmin toimittajille.
 – Meillä ei luonnollisestikaan ole mahdollisuutta puhua näiden henkilöiden kanssa.
 Maanlaajuinen ajojahti
 Ajojahdin aikana nuoret miehet vetivät poliisia perässään yli 3 000 kilometrin matkan, joka kattoi itä-länsi-suunnassa puolet Pohjois-Amerikan mantereesta.
 – Tämä vastaa matkaa Moskovasta Lontooseen, Hackett suhteutti ajojahdin laajuutta.
 Poliisilla oli käytössään vainukoiria, lennokki ja etsintään käytettäviä lentokoneita, jotka oli varustettu infrapunakameroilla. Näiden avulla viranomaiset haravoivat vaikeakulkuista, metsittynyttä maastoa.
 Viime viikolla kahden miehen ruumiit löydettiin Manitoban provinssista, keskeltä tiheää pusikkoa. Poliisi epäili heti, että kyseessä on murhaepäiltyjen ruumiit.Kuolleet löydettiin kahdeksan kilometrin päässä poltetusta autosta, jota karkumatkalla olleiden nuorten tiedettiin käyttäneen. Alun perin auto kuului murhatulle professorille.
 Lue myös:
 Kanadan poliisi uskoo löytäneensä karkuteillä olleen ja murhista epäillyn teinikaksikon kuolleena
 Kanadan poliisi ymmällään: Oudosta murhasarjasta epäilty mieskaksikko kateissa jo toista viikkoa
 Kanadan syrjäseudulla suuretsinnät kolmesta murhasta epäiltyjen nuorukaisten löytämiseksi – Vaikea maasto ja hyttyset riesana

Kanadassa viime viikolla löytyneet ruumiit varmistuivat murhista epäillyksi teinikaksikoksi


Summary: sosiaaliavustuksia käyttäviltä siirtolaisilta halutaan evätä kansalaisuus ja pysyvä oleskelulupa.

Presidentti  Donald Trumpin  hallinto julkisti maanantaina uusia suunnitelmia, joiden myötä myös laillisten siirtolaisten oleskelu Yhdysvalloissa vaikeutuu.
 Uusien säännösten tavoitteena on kieltää kansalaisuus ja pysyvä oleskelulupa, eli niin kutsuttu Green Card, siirtolaisilta, jotka ovat käyttäneet sosiaaliavustuksia, kuten ruokakuponkeja ja matalatuloisille suunnattua Medicaid-sairausvakuutusjärjestelmää, kertoo uutistoimisto AP.
 Uutistoimisto AFP:n mukaan uudet säännökset tulevat vaikeuttamaan miljoonien latinalaisamerikkalaisten siirtolaisten haaveita pysyvästä oleskeluluvasta. Tämä kansanosa työskentelee pienipalkkaisissa töissä ja joutuu osin turvautumaan sosiaaliavustuksiin. Samoin se on sulkemassa ovet maahan haluavilta köyhiltä työläisiltä.
 Uusien säännösten on määrä tulla voimaan lokakuun puolivälissä. Ne eivät vaikuta Yhdysvaltain kansalaisiin, mutta voi vaikuttaa kansalaisten sukulaisiin.
 Yhdysvaltain kansalaisuus- ja maahanmuuttopalveluiden virkaa tekevä johtaja  Ken Cuccinelli  sanoo, että uusilla määräyksillä pyritään siihen, että maahantulijoista ei tule valtiolle taakkaa. Huolimatta siitä, että he ovat veronmaksajia.
 – Haluamme maahan tulevien olevan omavaraisia. Se on amerikkalaisen unelman ydin. Se on syvällä historiassamme ja varsinkin syvällä laillisen maahanmuuton historiassamme, Cuccinelli sanoi.
 Presidentti Trump sanoo valkoisen talon julkistamassa lausunnossa, että siirtolaisten on oltava omavaraisia, jotta yhdysvaltalaisten avustuksia voidaan suojella.
 Uutistoimisto AP:n mukaan siirtolaiset ovat hyvin pieni osa niistä, jotka käyttävät sosiaaliavustuksia. Tämä johtuu usein juuri siirtolaisstatuksesta, jonka myötä avustuksia ei ole heille myönnetty.
 Uudet rätingit ovat aiheuttaneet äänekästä vastarintaa useissa eri voittoa tavoittelemattomissa järjestöissä. Esimerkiksi Losangelesilainen avustusjärjestö National Immigration Law Center on jo ilmoittanut vievänsä asian oikeuteen. Järjestön mukaan uusien säännösten tavoitteena on viedä äänioikeus etnisiltä vähemmistöiltä ja suosio rikkaita.
 Lue myös:
 Siirtolaisten joukkopidätys Yhdysvalloissa: Moni lapsi palasi koulusta kotiin ja huomasi vanhempiensa kadonneen (9.8.)
 USA:n viranomaiset piirittivät kananjalostustehtaita ja pidättivät 680 maassa laittomasti työskentelevää siirtolaista  (8.8.)

Trumpin hallinto aikoo nyt tiukentaa laillisten siirtolaisten oloja Yhdysvalloissa – "Se on amerikkalaisen unelman ydin"


Summary: Vanhemmat eivät välttämättä tiedosta koulukyydityksen riskejä, Liikenneturvasta arvioidaan.

Lasten viemistä autolla kouluun kannattaisi mahdollisuuksien mukaan välttää, sanoo Liikenneturvan yhteyspäällikkö  Tuula Taskinen . Hänen mukaansa lasten olisi hyvä pääsääntöisesti pyöräillä tai kävellä kouluun.
 – Näin kannattaa toimia, jos koulu on lähellä ja lapsi on tarpeeksi kypsynyt sekä koulumatka on käyty turvallisesti vanhempien kanssa läpi. Lapsi oppii näin havainnoimaan ja kulkemaan liikenteessä.
 Jos lapsi kuitenkin on syystä tai toisesta vietävä kouluun, on hänet silloin parempi jättää hieman kauemmaksi, esimerkiksi muutaman sadan metrin päähän koulusta.
 – Vanhemmat eivät välttämättä ota huomioon, että koululaisia voi olla useita satoja ja se tarkoittaa useampaa sataa autoa lisää liikenteeseen. Se on iso riski ihan kaikille lapsille.
 Itä-Suomen poliisin ylikonstaapeli  Osmo Korsikko  muistuttaa autoilijoita myös siitä, että pienet koululaiset voivat käyttäytyä arvaamattomasti liikenteessä.
 – Pienten tiellä liikkujien määrä aamuisin kannattaa ottaa huomioon hyvissä ajoin varsinkin koulujen kohdalla. Siellä on paljon ekaluokkalaisia. Lapset liikkuvat lasten tavalla eikä heillä ole liikennesäännöt vielä täysin hanskassa.
 "Ota kontakti autoilijaan"
 Yksi riski liittyy suojateihin, joiden kohdalla autot menevät kahdella kaistalla samaan suuntaan.  Autoilijat itsekin pohtivat , kannattaako silloin antaa tietä jalankulkijoille, jos toista kaistaa tuleva auto paahtaakin pysähtymättä suojatielle.
 – Autoilijalla on velvoite antaa tietä, jos jalankulkija on astumassa suojatielle. Mutta mitä tehdä, jos näet, että vieressä on tulossa aika kovaakin vauhtia auto?
 Taskinen kehottaa jalankulkijoita varmistamaan, että autot ovat pysähtymässä suojatielle.
 – Jonkinlainen kontakti autoilijaan, vilkutetaan tai jotakin, että voinko minä nyt mennä. Tai että autosta näytetään, että väylä on vapaa.
 Taskisen mukaan kiire on usein liikenneturvan vihollinen.
 – Inhimilliset syyt siellä ovat taustalla. Ajatellaan vain omassa kuplassa, että kiire on jonnekin. Haluaisinkin haastaa nyt kaikki lähtemään viisi tai mieluummin kymmenen minuuttia aikaisemmin töihin, niin kaikilla olisi paljon mukavampaa liikenteessä.
 Taskinen oli seuraamassa maanantaiaamun liikennettä Kuopion keskustassa. Kaupungissa koulutyö käynnistyi tänään. Koulutielle suuntasi Kuopiossa yli tuhat pientä ekaluokkalaista.
 Lue myös:
 Koululaiset ovat jälleen liikenteessä – kuljitpa autolla tai pyörällä, muista nämä viisi vinkkiä

Liikenneturvan asiantuntija vähentäisi lapsien viemistä autolla kouluun: "Se on iso riski kaikille lapsille"


Summary: Vihreiden Pekka Haavisto pitää sanailua ilmastokysymyksistä "kuplintana", jonka taustalla on yksittäisiä kansanedustajia.  Hallituksen yhteistyökykyyn se ei ole vaikuttanut, sanoo Haavisto.

Ilmastopolitiikka, kaivoslain uudistaminen ja metsien hakkuut hiertävät edelleen hallituspuolue keskustan ja vihreiden välejä. Sanailu kiihtyi viime viikolla, kun ympäristövaliokunnan puheenjohtaja, keskustan kansanedustaja  Hannu Hoskonen  arvosteli Ylellä vihreitä  liiasta suojeluinnosta  kaivoslain uudistamisessa. Hoskonen myös  arvosteli  hallituskumppaneiden ilmastotavoitteita  "ilmastovouhotukseksi" . Jo alkukesästä puolueet  ottivat yhteen  muun muassa metsien hakkuista.
 Ulkoministeri, vihreiden entinen puheenjohtaja  Pekka Haavisto  pitää keskustan ja vihreiden jatkuvaa sanailua ilmastotavoitteista yllättävänä, koska hallitusohjelman tavoitteista on juuri sovittu. Haavisto muistutti Yle Radio 1:n  Ykkösaamussa , että tavoitteet syntyivät hyvässä hengessä.
 – Juuri on päästy Säätytalolta, jossa yhdessä tehtiin pitkä hallitusohjelma. Siihen nähden tämä kesän keskustelu tuntuu vähän yllättävältä.
 "Tärkeintä on että puheenjohtajien yhteistyö toimii"
 Haavisto pitää keskustan ja vihreiden välistä nokittelua "kesän kuplintana". Taustalla on yksittäisten kansanedustajien tarve nostaa näkyvyyttään sekä osittain keskustan puheenjohtajavaali. Siinä linjataan myös puolueen ilmastopolitiikkaa, arvioi Haavisto.
 Haaviston mukaan tärkeintä on, että hallituspuolueiden puheenjohtajien välillä yhteistyö toimii nokittelusta huolimatta.
 – Kyllähän tätä "twiittitaistelua" ollut ilmassa koko kesän, mutta en usko, että hallitus tässä vielä rakoilee.
 Keskustaa hallitusneuvotteluissa johtanut  Juha Sipilä  sitoutui vahvasti ympäristö- ja ilmastolinjauksiin, muistuttaa Haavisto. Uuden puheenjohtajan valintaa seurataankin nyt mielenkiinnolla, sanoo Haavisto.
 Lue lisää:
 Kiivas keskustelu kaivoslaista hallituspuolueiden välillä: "Jos ollaan lakkauttamassa kaivoksia, meillä on puoli miljoonaa työtöntä lisää"
 Pääministeri Rinne uskoo, että keskustan ja vihreiden välinen nokittelu vähenee, kun hallitus pääsee eteenpäin

Haavisto keskustan ja vihreiden jatkuvasta ilmastonokittelusta: "Juuri on päästy Säätytalolta, jossa tavoitteet tehtiin yhdessä"


Summary: Kelluvassa kirjastossa kirjat ovat kirjastojen yhteisiä. Kun jossain on pulaa esimerkiksi lastenkirjoista, järjestelmä alkaa syöttää sinne niitä.

Kirjastot ovat lähteneet kelluttamaan aineistojaan eri puolilla Suomea. Lyhyesti sanottuna kellutus merkitsee sitä, että aineisto on yhteinen koko kaupungissa ja liikkuu kaikkien kirjastojen välillä, eikä jokainen sivukirjasto enää tilaa omaa kappalettaan esimerkiksi best-seller-dekkarista.
 Kellutuksen myötä asiakkaiden palvelu parantuu, kun kirjat kulkeutuvat sinne, missä niillä on kysyntää, sanoo Helsingin kirjastoverkon yhteisten palveluiden päällikkö  Virva Nousiainen-Hiiri .
 Helsingissä käyttöön otettiin alkukesästä niin sanottu älykäs kellunta, jossa kirjojen lajittelua ei enää tee ihminen, vaan älylaite ja liukuhihna.
 – Kun järjestelmä havaitsee, että jossakin kirjastossa varataan paljon vaikkapa käsityökirjoja, järjestelmä alkaa lähettää juuri tähän kirjastoon palautettuja käsityöaiheisia teoksia, Nousiainen-Hiiri kuvaa.
 Keskuslajittelija siis opettelee ja tulkitsee algoritmin avulla jatkuvasti, missä noin 40:stä kaupungin kirjastosta lainataan minkäkin tyyppistä aineistoa.
 Kirjoja laatikoissa  Helsingin kaupunginkirjaston logistiikkayksikössä Pasilassa. Markku Pelkonen / Yle
 Älykäs kellunta elävöittää ja muuttaa kokoelmaa nopeasti
 Älykkääseen kelluntaan Helsinki haki mallia Tanskasta, missä järjestelmä oli jo käytössä. Lainaajalle älykäs kellunta näkyy Nousiainen-Hiiren mukaan tässä vaiheessa eniten varausten noudoissa palvelun nopeutumisena.
 – Noutaminen tapahtuu nykyään siten, että asiakas saa sähköpostin varauksen saapumisesta ja mukana on lokeronumero, josta kirjan voi noutaa tiettyyn päivämäärään mennessä.
 Helsingin Maunulan kirjaston varattujen kirjojen pisteeltä lapsineen tavattu  Kaisa Viljanen  kehuu sitä, että kirjoja on helppo varata. Kirjojen kellutus ei hänen mukaansa ole vielä näkynyt ahkerastikaan kirjastopalveluja käyttävän Viljasen perheessä.
 – Varauskäytäntö, jossa kirja noudetaan numeroidusta lokerosta ei ole maailman selkein, jos varauksia on monia ja ne saattavat olla kaikki eri lokeroissa. Parempi systeemi tämä on kuitenkin kuin se, jossa kirjan välissä oli nimilappu ja kaikki näkevät, mitä kukakin lainaa, viikoittain kirjastoissa asioiva Viljanen pohtii.
 Helsingin keskuskirjasto Oodin kirjahyllyjä. Henrietta Hassinen / Yle
 Kellutus tuo asiakkaiden saataville helpommin myös sellaista aineistoa, jota ei omasta kirjastosta aiemmin löytynyt, koska kokoelmat elävät ja muuttuvat nykysysteemissä aiempaa enemmän.
 – Uutuuskirjallisuus menee kaikkialla kaupaksi, alueitten lapsivaltaisuus heijastuu lainaukseen ja samoin koulujen läheisyys. Kielten moninaisuus näkyy idässä ja toisaalta ruotsinkieliset löytyvät etelässä. Lisäksi lehtien ja muiden tiedotusväliden nostot ja kirjaviittaukset näkyvät kysynnässä välittömästi, Nousiainen-Hiiri toteaa.
 Mitä tapahtuu kun kirjoja on liikaa?
 Helsingin kaupunginkirjaston aineistomäärärahat on sidottu kaupungin asukasmäärään. Lainauksia tehtiin viime vuonna Helsingissä yli kahdeksan miljoonaa kappaletta ja lainaajia oli noin 239 000.
 – Tällä hetkellä vaikuttaa siltä, että meillä on liikaa kirjoja eli esimerkiksi samaa dekkaria on hankittu tosi paljon. Joudumme miettimään minkälaista harvennusta pitää tehdä ja mitä kirjoja varastoidaan, Nousiainen-Hiiri sanoo.
 – Strategiamme lähtee siitä, että nyt panostetaan erityisesti lapsiin ja nuoriin, ja että lasten ja nuorten kirjat on saatava mielellään heti mukaan, kun mennään käymään kirjastoon.
 Kirjastokortin viivakoodia luetaan lukijalla. Juha Kemppainen / Yle
 Nousiainen-Hiiri uskoo, että kellutus saattaa säästää rahaa myös henkilöstökuluissa, kun tähän saakka käsivoimin tehty logistiikkatyö automatisoitui. Tosin työn muutos tuo uusia tehtäviä muun muassa digineuvonnan osalta. Budjetissa kulumuutos näkyy aikaisintaan 2021.
 Henkilökunnalta uudistus vaati, että kaikki kirjat luokiteltiin Helsingissä genreittäin. Työn muutos on vielä palveluiden päällikön mukaan kesken, koska järjestelmä on yhä käyttöönottovaiheessa.
 Logistisen työn väheneminen on kuitenkin jo näkyvissä. Kun palautukset aiemmin lähettiin aina takaisin kirjan kotikirjastoon, saattoi esimerkiksi sama Remeksen dekkari olla samaan aikaan matkalla esimerkiksi Malmilta Pukinmäkeen ja Pukinmäestä Malmille.
 Samalla kun kirjastoista on tullut yhä enemmän monitoimitiloja, on niiden perinteinen rooli kuitenkin Nousiainen-Hiiren mukaan säilynyt.
 – Verkkokirjasto ja maksuton varaaminen on muuttanut käyttäytymistä enemmän verkkokauppamaiseen tapaan toimia. Teos varataan ja käydään noutamassa ja samalla selataan bestseller–hyllyt ja ehkä palautuneet teokset. Hyllyjen välissä myös kävellään edelleen ja silmäillään kokoelmaa, ja tehdään löytöjä, mutta ei samassa määrin kuin aiemmin.
 Jyväskylän seutu on kellutuksen pioneeri
 Kirjastokokoelmien kellutus aloitettiin ensimmäisenä Jyväskylän seudulla jo 90-luvun alkupuolella. Jyväskylän kaupunginkirjastossa kellutus on otettu käyttöön vaiheittain viimeisen kymmenen vuoden aikana. Samalla uutuusvalintaa on keskitetty.
 – Havaittiin, että kirjoihin käytettävissä oleva raha on paremmin käytössä, kun yksi hankkija kerrallaan harkitsee, kuinka monta kappaletta kutakin teosta tämän kokoinen kaupunki tarvitsee, kertoo kirjastotoimenjohtaja  Seija Laitinen-Kuisma  Jyväskylän kaupunginkirjastosta.
 Kirjastotyöntekijä kirjoja hyllyttämässä. Toni Pitkänen / Yle
 Jyväskylässä ei toistaiseksi ole käytössä Helsingin kaltaista automatiikkaa, vaan hyllyttäjät noukkivat hyllystä teokset ja lähettävät ne eteenpäin.
 – Hyllyttäjillä on kuitenkin apunaan tietokoneohjelman laatima lista, joka kertoo mitkä kirjat eivät kierrä tai saattaisivat mennä vilkkaammin lainaan jossain toisessa kirjastossa, Laitinen-Kuisma kertoo.
 Samantyyppistä manuaalista kellutusta on käytössä muun muassa Espoossa, Vantaalla, Tampereella, Oulussa ja Lahdessa, mutta järjestelmiä ei ole automatisoitu Helsingin tavoin.
 Helsingin kirjastoverkon yhteisten palveluiden päällikkö Virva Nousiainen-Hiiri uskoo, että muissa kaupungeissa seurataan tilannetta ja keskustellaan mahdollisuuksista, kun älyjärjestelmän käytöstä Helsingissä on enemmän kokemuksia.
 Aiheesta aiemmin:
 Kirjastoissa on pitkästä aikaa toiveikas olo – tukea tulee nyt monelta suunnalta: "Toivottavasti saadaan kaikki lupaukset lunastettua"
 Kirjastojen lippulaiva Oodi avautuu ja vie meidät uuteen kirjastoaikaan – kirjastot ovat muuttuneet kirjavarastoista kohtaamispaikoiksi

Kirjasto on muuttumassa verkkokauppamaiseen suuntaan – Kirja kelluu sinne, missä sillä on eniten kysyntää


Summary: Naiset rikkoivat Italiassa perinteistä sukupuoliroolia ja saivat niskaansa vihaa, kirjoittaa Ylen Italian-avustaja Jenna Vehviläinen.

Italian jalkapallossa elettiin kesällä poikkeuksellisen hienoa aikaa.
 Maan naisten jalkapallomaajoukkue palasi MM-kilpailuihin kahden vuosikymmenen jälkeen ja pelasi Ranskassa menestyksekkäät arvokisat. Joukkueen kisamenestystä hehkuttivat kilpaa urheilun asiantuntijat ympäri maailman.
 Kotimaassaan jalkapalloilijat ovat kuitenkin saaneet kevään ja kesän aikana niskaansa ryöpyn vihaa. Monet miespuoliset toimittajat, asiantuntijat ja seuravalmentajat kommentoivat joukkueen menestystä muun muassa seuraavasti:
 Naiset eivät voi ymmärtää, mikä on paitsio.
 Eihän tuota naisten jalkapalloa voi katsoa. Se on yököttävää!
 _ Naisten jalkapallojoukkue on lesboluola. _
 _ Naisia jalkapallokentällä?  Mieluummin näkisin heidät siivoamassa tai keittiössä._
 Kommentit paljastivat, että joukkueen saama huomio osui Italiassa arkaan kohtaan.
 Naiset paistattelivat valokeilassa jossain muussa kuin perinteistä naiskuvaa mukailevassa roolissa ja ulkomuodossa. Korkokenkien sijasta jalassa olivat nappikset. Käytöksestä uhkui huolenpidon sijasta taistelutahto. Naiset astuivat perinteisen sukupuolinormin ulkopuolelle – ja saivat tuta seuraukset.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa  Stina Tuominen / Yle  Saksa:  Berliinissä naapurini ahdistuu kännykkämastosta – Saksassa 5G-verkko herättää Suomea enemmän kysymyksiä Venäjä:  Venäjä vihertyy, mutta valtavan jäteongelman ratkaisemiseksi tarvitaan muutakin kuin muovipilleistä luopumista Yhdysvallat:  Mustien autojen saattueet jumittavat liikennettä Washingtonissa – 45 auton kolonna voi kuitenkin olla pelkkää hämäystä Kiina:  Pandan vasemman silmämunan pitää sijaita toisen ja kolmannen ruudun välissä – luovuus ei ole arvo kiinalaisella taidekurssilla Italia:  Italiassa opin, että olen aina syönyt väärin – lukuisat ruokasäännöt vievät maidonkin kahvista Yhdysvallat:  Tavallisena työmatkapyöräilijänä olen USA:ssa harvinaistapaus ja toisinaan avoimen äimistelyn kohde
 Naisjalkapalloilijoita on nälvitty Italiassa  ennenkin. Tämän kesän tapaus vahvisti jälleen kerran sen, että perinteitä vaalivassa Italiassa sukupuoleen liittyvät roolit kahlitsevat ihmisiä yhä rajusti.
 Naisille on varattu huolenpitäjän rooli: heihin on perinteisesti liitetty vahvasti ajatus äidillisyydestä. Ei ole myöskään sattumaa, että valtaosa sihteereistä, TV-visailujen juontajista ja hoitajista on tänäkin päivänä naisia.
 Myös mies on kahlittu leipää pöytään tuovan, maskuliinisen “uroksen” rooliin. Valtaosa johtajista, poliitikoista ja politiikan kommentaattoreista on miehiä. Yhtä lailla normista poikkeavaa miestä katsotaan nikotellen.
 Sukupuolinormit ovat ongelmallisia, koska ne määrittävät sukupuolen perusteella sitä, millainen ihmisen pitäisi olla ja miten käyttäytyä. Kaikki eivät näihin malleihin mahdu.
 Toki sukupuoliroolit ovat  myös Italiassa ajan myötä löystyneet. Suurissa kaupungeissa ollaan vapaamielisempiä, ja erityisesti uusi sukupolvi näyttää esimerkkiä uudenlaisesta sukupuolen toteuttamisesta.
 Muutos on kuitenkin hidasta.
 Valoa tasa-arvon tunnelin päähän antoi tänä kesänä se, miten MM-joukkueen jäsenet ja muut naiset reagoivat seksistisiin kommentteihin. Sitä mukaa kun voittoja MM-peleistä sateli, pelaajat antoivat kriitikoille samalla mitalla takaisin.
 – Me olemme yhä vahvempia, käymme kaikkia vastaan. Ehkäpä nyt uskotte, että me olemme kentällä parempia kuin keittiössä. Olemme 8. maailman parhaan joukossa emmekä luovuta! keskikenttäpelaaja  Barbara Bonansea  kommentoi Instagramissa
 Samaan aikaan naistoimittajat kirjoittivat  juttuja siitä , kuinka uskomatonta on, että naisjalkapalloilijoiden täytyy yhä vuonna 2019 kohdata vähättelyä. MM-kilpailujen edetessä voittoja kuitenkin satoi ja pelien katsojamäärät nousivat ennätyslukemiin. Maa oli MM-naisten pauloissa.
 Siitäs saitte, seksistit.

"Naiset eivät ymmärrä, mikä on paitsio" – naisjalkapalloilijat loistivat ja italialaismiehet suuttuivat


Summary: Ministerin paikalta vuodeksi eronnut Saarikko haluaa miesten ottavan lisää vastuuta perheistä ja perhevapaista.

Keskustan  Annika Saarikko  odottaa kahta asiaa, joista molemmat toteutuvat pian. Perheen toinen lapsi syntyy runsaan kuukauden kuluttua.
 Toiseksi Saarikko odottaa, että keskustapuolue saa vihdoin uuden puheenjohtajan syyskuun 7. päivänä Kouvolassa.
 – Aika on ollut pitkä. Tyhjiö on varmasti näkynyt ulospäin, kansanedustaja sanoo jälkimmäisestä odotuksen kohteesta.
 Puolue on ollut vailla näkyvää johtajaa eduskuntavaaleista lähtien. Saarikko ei halua arvioida, mikä olisi ollut oikea ajankohta vallanvaihdolle keskustan johdossa.
 – Kesää on vietetty tässä välissä, mutta aika on ollut pitkä. Hienoa, että kisa nyt syyskuun alkupuolella ratkeaa.
 Yöjuna meni menojaan
 Haastattelupäivänä perjantaina Annika Saarikko on osallistunut valtioneuvoston kesäistuntoon Kultarannassa ja jättänyt tiede- ja kulttuuriministerinä eronpyyntönsä tasavallan presidentille.
 Kotikaupunkinsa Turun Aurajokirannassa istuu kansanedustaja, jolla ei ole minuuttiaikataulua – pitkästä aikaa.
 Toisinkin voisi olla. Moni odotti, että puolueensa kärkinimiin kuuluva Saarikko olisi mittauttanut suosionsa ja lähtenyt tavoittelemaan keskustan puheenjohtajuutta.
 – En halua sillä enää spekuloida. Minulla on hyvä ja rauhallinen mieli oman sydämen ratkaisusta, hän sanoo vetäytymisestään.
 – Minun on aika vaikea nähdä itseäni samassa yöjunassa, jolla  Kaikkonen  ja  Kulmuni  lähtivät kiertämään koko Suomea. Se olisi ollut jo fyysisestikin raskasta.
 Kohti uutta nousua
 Keskustan uuden puheenjohtajan tehtävästä ei ole tulossa helppo. Keskusta koki kevään eduskuntavaaleissa historiallisen tappion, ja  kannatus matelee yhä alle 13 prosentissa .
 Annika Saarikko muistuttaa olleensa hallitusvastuuseen tarttumisen kannalla rajusta vaalitappiosta huolimatta.
 – Sateentekijöitä ei kannata odottaa, vaan nousu perustuu monen ihmisen yhteiseen onnistumiseen ja yhteiseen itsetuntoon ja siihen, että on jotakin sanottavaa suomalaisille.
 Saarikko toivoo, ettei uudelta puheenjohtajalta odotettaisi sitä, että tämä yksin hoitaisi liikkeen kannatuksen nousuun. Hänen mielestään moinen olisi mahdotonta.
 Sitä paitsi hänkin haluaa olla mukana kääntämässä suuntaa. Linjapuhe käynnistyy pyytämättä. Saarikon keskusta ajaa lapsiystävällistä Suomea, joka on elinkelpoinen joka kolkaltaan.
 Annika Saarikon mukaan vuoden mittainen perhevapaa ei ollut lopulta kovin radikaali ratkaisu. – Olen edelleen kansanedustaja ja voin jatkaa ministerinä vuoden päästä. Samuli Holopainen / Yle
 Annika Saarikon päätös vetäytyä puheenjohtajuuskisasta  otettiin keväällä vastaan ristiriitaisesti . Toisten mielestä perheen asettaminen etusijalle oli oikein, kun taas joidenkin mielestä kyseessä oli taka-askel tasa-arvon tiellä.
 Lisäksi Saarikon piti erota valtioneuvoston jäsenyydestä. Puolueen johdossa asia ratkaistiin niin, että  Hanna Kosonen  hoitaa tehtävää vuoden.
 Saarikon mukaan hän on saanut puolueeltaan hyvän vastaantulon jo kahdesti. Perhevapaat eivät ole olleet esteenä ministerinimityksille.
 – Kokonaan toinen kysymys on yhteiskunnan isompi kuva siitä, miten naiset ainakin itse kokevat suosituskeskeisyyden ja riittämättömyyden tunteen.
 Miehille lisää vastuuta
 Kun puhutaan perhe-elämän ja uran yhteensovittamisesta yleisesti, Annika Saarikko sivuuttaa nopeasti lainsäätäjän mahdollisuudet vaikuttaa asiaan. Hallitus ryhtyy kyllä toimeen perhevapaauudistuksen aikaansaamiseksi, hän vakuuttaa.
 Tosiasiassa perhevapaauudistuksen läpivienti saattaa olla myös tälle hallitukselle vaikea pala. Eduskuntavaalien alla  Saarikko muotoili Ylen vaalikoneessa kantansa  niin, että isien osuutta perhevapaista pitää kasvattaa, mutta ei äitien kustannuksella.
 Nytkään Saarikko ei puhu kiintiöistä vaan arvoista ja vastuista. Hän toivoo, että miesten vastuunotto perheistä ja perhevapaista kasvaisi.
 – Oma mieheni oli kotona puolet ajasta lapsen ollessa pieni. Sillä oli valtava vaikutus perheen sisäisiin ihmissuhteisiin. Isän rooli on tosi tärkeä.
 Toiseksi hän painottaa aitoa mahdollisuutta osa-aikatyöhön. Nykylain mukaan työaikaa saa osittaisella hoitovapaalla lyhentää siihen asti, kun lapsi pääsee toiselta luokalta – ellei se aiheuta vakavaa haittaa työnantajalle.
 – Liian moni tekee työtä muka osa-aikaisena: vaikka nelipäiväistä työviikkoa tehden viiden päivän työt pienemmällä paikalla, Saarikko sanoo.
 Yhden lapsen perheet yleistyvät
 Edellisessä ministerinpestissään perhe- ja peruspalveluministerinä Annika Saarikko sai eteensä raskaita aiheita. Lastensuojelussa paljastui kaltoinkohtelua, vanhustenhuollosta puhkesi kohu ja soteuudistus karahti kiville.
 Toiseen raskauteen on Saarikon mukaan sekoittunut paljon yhteiskunnallista pohdintaa. Ministerinä hän istui moneen otteeseen miettimässä, miksi Suomeen syntyy niin vähän lapsia.
 – Tätä raskautta ei ole voinut pitää vain itsellään.
 Saarikon mukaan toisen lapsen odotus on tuntunut varmemmalta kuin ensimmäinen raskaus. Hän luottaa jo osaamiseensa kasvattajana ja tietää perheen saavan tukea lähipiiriltä. Sekin ilahduttaa, että  Aarnista  on tulossa veli.
 – Yhä useampi on perheensä ainoa lapsi. Kokemus sisaruudesta Suomessa vähenee.
 Lue lisää:
 Tiede- ja kulttuuriministeri vaihtuu Annika Saarikon jäädessä perhevapaalle – Hanna Kosonen aloittaa ministerinä
 Keskustaa on vaivannut puhumattomuuden kulttuuri, sanoo puheenjohtajaksi pyrkivä Katri Kulmuni – "Meidän pitäisi luoda ihmisille toivoa"
 Analyysi: Taistelua keskustan johtajuudesta on käyty kulisseissa yli puolitoista kuukautta – Ehdokkaiden julkiset kaksintaistelut alkavat tänään

Keskustan Annika Saarikko aloittaa perhevapaan kansanedustajan roolissa: "Tätä raskautta ei ole voinut pitää vain itsellään"


Summary: Uusin käänne maiden välisessä kauppakiistassa lisää byrokratiaa ja vaikeuttaa vientiä Japaniin.

Etelä-Korea pudottaa Japanin luotettujen vienti- ja tuontimaiden listalta. Päätös on Etelä-Korean vastine Japanille, joka teki samankaltaisen linjauksen heinäkuussa.
 Etelä-Korea on tähän asti jakanut kauppakumppaninsa kahteen eri luokkaan – valtioihin, jotka noudattavat kansainvälisiä kauppasopimuksia ja valtioihin, jotka rikkovat niitä.
 Etelä-Korean ulkomaankauppaministeriö ilmoitti maanantaina, että maa ottaa syyskuussa käyttöön uuden kategorian. Nyt perustettuun ryhmään luokitellaan valtiot, jotka rikkovat kauppasopimuksia siitä huolimatta, että ovat allekirjoittaneet ne.
 Ainoa valtio tässä ryhmässä on Japani.
 – Koska on vaikea työskennellä maan kanssa, joka toistuvasti rikkoo perusperiaatteita... Me tarvitsemme viennin säätelyjärjestelmän, joka ottaa tämän huomioon, Etelä-Korean ulkomaankauppaministeri  Sung Yun-mo  kommentoi uutistoimisto AP:n mukaan.
 Ministeri ei täsmentänyt, mihin rikkomuksiin Japani on syyllistynyt.
 Elektroniikkateollisuus voi kärsiä
 Uusien sääntöjen mukaan eteläkorealaisen yrityksen on jatkossa toimitettava viisi asiakirjaa – aikaisemman kolmen sijaan – saadakseen säädeltyjä tuotteita koskevan vientiluvan Japaniin.
 Asiantuntijoiden mukaan tämänkaltaiset rajoitukset voivat vaikuttaa molempien maiden elektroniikkateollisuuteen.
 Kummallakin maalla on kuitenkin useampia kauppakumppaneita.
 – Voimme lisätä tuontia Taiwanista. On vain vähän tuotteita, joita ei voi korvata, nimetön japanilaisviranomainen kertoi Yomiuri Shimbun -sanomalehdelle.
 Maiden väliset kauppakiistat alkoivat pahentua viime vuonna, kun eteläkorealainen tuomioistuin määräsi japanilaiset yritykset maksamaan korealaisille korvauksia toisen maailmansodan aikana teetetystä pakkotyöstä.
 Oikeuden päätös tuomittiin Japanissa laajalti. Maan hallitus katsoo, että kiista pakkotyöstä sovittiin jo vuonna 1965, kun maat solmivat uudelleen diplomaattisuhteet.
 Etelä-Korea on Japanin  kolmanneksi tärkein kauppakumppani.  Saarivaltiosta viedään noin 54 miljardilla dollarilla eli noin 48 miljardilla eurolla vuodessa autoja, kemikaaleja ja teollisuuden koneita Etelä-Koreaan. Etelä-Korean vienti Japaniin oli puolestaan vuonna 2017 noin 24 miljardia euroja.
 Lue lisää:
 Samsungin tulos romahti 53 prosenttia – taustalla muistipiirien laskevat hinnat sekä kauppakiista

Etelä-Korea pudottaa Japanin luotettujen kauppakumppaneiden listalta – taustalla vanha kiista sotavuosien pakkotyöstä


Summary: Epäilty rikos tapahtui perjantaina Orimattilassa sijaitsevan lounasravintolan edustalla.

Hämeen poliisi sai perjantaina kahden aikaan iltapäivällä tehtävän Orimattilassa sijaitsevan lounaskahvilan edustalta. Pihasta löytyi orimattilalainen 30-vuotias mies, joka oli loukkaantunut ja vietiin ambulanssilla sairaalahoitoon.
 Mies ei ole enää sairaalahoidossa ja poliisi on kuulustellut häntä. Hämeen poliisista tiedotetaan, että tapahtumaan liittyi sininen pakettiauto, jonka poliisi tavoitti noin tunnin kuluttua hälytyksestä. Pakettiauton kuljettaja otettiin kiinni asian selvittämiseksi, mutta hänet on jo vapautettu.
 Poliisi tutkii tapausta tapon yrityksenä ja ampuma- sekä huumausainerikoksina.

Poliisi tutkii tapon yritystä Orimattilassa


Summary: Poliisi tutkii suomalaisen rakennusyhtiön Siscon toimia. Entiset työntekijät kertovat MOT:lle järjestelmällisistä laiminlyönneistä rakentamisen laadussa, ja rakennusvalvojat kokevat tulleensa painostetuiksi.

Rakennusten tai niiden osien rakentaminen

Yleiset talonrakennustyöt sekä maa- ja vesirakennustyöt

Poliisi tutkii suomalaisen rakennusyhtiön Sisco Oyj:n toimintaan liittyviä epäselvyyksiä. Sisco on puumoduulirakentaja, joka on valmistanut viimeisen viiden vuoden aikana noin tuhat asuntoa ympäri Uuttamaata.
 Rikoskokonaisuudessa tutkitaan muun muassa epäiltyjä törkeää velallisen epärehellisyyttä, törkeää kavallusta ja törkeää petosta. Poliisi ei kommentoi tarkemmin keskeneräisten tutkintojen sisältöä.
 Ylen MOT julkaisi tänään laajan selvityksen Siscon toiminnasta.  Selvityksen voit lukea tästä.
 Entiset työntekijät kertovat järjestelmällisistä laiminlyönneistä rakentamisen laadussa, ja rakennusvalvojat kokevat tulleensa painostetuiksi.
 MOT on haastatellut juttuun sekä entisiä että nykyisiä vastuuhenkilöitä. Ongelmat ovat olleet tiedossa, mutta eri osapuolten välillä on eriäviä näkemyksiä siitä, kenen omistajatahon aikana niitä erityisesti on syntynyt.
 Yritys on myyty kesällä. Uusi omistaja kertoo, ettei aio ottaa vastuuta Siscon tekemättä jääneistä töistä. Hänen mukaansa Sisco vastaa hankkeiden loppuun viennistä itsenäisenä yrityksenä.
 Yrityksen uusi toimitusjohtaja ei halunnut antaa haastattelua.
 Asukkaat raportoineet vakavista ongelmista
 Asukkaat ovat raportoineet muun muassa vakavista ongelmista lämmitysjärjestelmissä ja salaojituksessa.
 – Asuimme kuukauden kylmässä kämpässä. Meillä oli 14 astetta lämmintä. Lämmitimme kämppää kynttilöillä ja teimme paljon uuniruokia, MOT:n haastattelema asukas sanoo.
 Lämmitys saatiin kuntoon, mutta muut korjaukset ovat tekemättä.
 – Kun nimet olivat paperissa, niin parin viikon ajan sai rakentajaan yhteyden. Sen jälkeen ei mitään. Ei tämä kivalta tunnu, kun ajatteli, että ihanaa päästä uuteen kotiin.
 Lasku voi langeta sadoille asunnonostajille
 Sisco on laiminlyönyt sille kuuluvia takuukorjauksia useissa kohteissa.
 Taloyhtiöillä on kulut kattava RS-vakuus, joka on luotu rakentamisvaiheessa asuntonsa ostavien turvaksi. Kaikissa kohteissa RS-rahat eivät välttämättä riitä kaikkien korjauskulujen kattamiseen, arvioivat MOT:n haastattelemat rakentamisen ammattilaiset.
 Jos RS-rahat eivät riitä, eivätkä taloyhtiöt saa rahaa rakennuttajan suorituskyvyttömyysvakuutuksesta, voi lasku langeta tavallisille suomalaisille asunnonostajille – mahdollisesti jopa useille sadoille.
 Ylen A-Studio käsittelee tänään rakentamisen laatua kello 21 alkaen suorassa lähetyksessä  Areenassa  tai kanavalla Yle TV1: Vastavalmistunut koti ja valmiiksi hajalla - mitäs nyt?

Poliisi tutkii suomalaista rakennusyhtiötä Siscoa – pulassa mahdollisesti jopa satoja  asunnonostajia